Tonton porno sejak 11 tahun rosakkan minda saya, kata penyanyi Billie Eilish

Penyanyi yang memenangi anugerah Grammy Billie Eilish bercakap mengenai ketagihannya menonton pornografi sejak seawal usia 11 tahun dan bagaimana ketagihannya itu telah menyebabkan beliau mengalami mimpi ngeri dan mengganggunya ketika beliau mulai berpacaran.Eilish yang akan menjengah usia 20 tahun Sabtu ini mengakui perkara itu ketika ditemu bual dalam “The Howard Stern Show” di radio Sirius XM pada Isnin.“Saya fikir porno adalah satu perkara yang menghinakan. Jujur saya katakan, saya pernah banyak menontonnya. Saya mula tonton porno waktu saya mungkin berusia 11 tahun,” kata penyanyi “Bad Guy” itu, mengatakan ia membantunya untuk merasai sebahagian daripada mereka yang digelar “cool”.“Saya fikir ia betul-betul telah rosakkan minda saya dan saya rasa sangat-sangat hancur sewaktu terdedah dengan begitu banyak kandungan porno,” tambahnya sambil mengakui beliau mengalami mimpi buruk kerana sebahagian porno yang ditontonnya sangat ganas dan penuh penderaan.Eilish yang belajar di rumahnya di Los Angeles telah memenangi tujuh anugerah Grammy, beliau dikenali dengan lirik-lirik lagu yang berunsur gelap.Dalam lagu baladanya berjudul “Male Fantasy” dalam album “Happier Than Ever,” beliau menyanyikan kisah keseorangan di rumah dan cuba menghabiskan waktu dengan menonton pornografi bagi melupakan hubungannya yang sudah putus.Eilish berkata beliau kini marah dengan diri sendiri kerana fikir adalah “okey” untuk menonton terlalu banyak pornografi.“Pada awal melakukan hubungan seks, saya langsung tak kata ‘tidak’ untuk perlakuan (seks) yang tidak elok. Ini kerana saya fikir itulah apa yang saya perlu tertarik untuk lakukan,” katanya.Eilish, memulakan karier nyanyiannya dengan memakai pakaian longgar bagi mengelak orang ramai membuat ulasan mengenai tubuh badannya.Beliau berjaya menjadi individu termuda dalam sejarah memenangi keempat-empat anugerah utama Grammy pada 2020. Beliau membawa pulang anugerah artis baru, album, rekod dan lagu terbaik pada usia 18 tahun.Bagaimanapun, penyanyi itu berkata kemasyhurannya telah menyebabkan beliau sukar untuk keluar dengan teman lelaki.“Sangat sukar nak jumpa dengan orang bila mereka sama ada takut dengan kamu atau fikir kamu sudah tidak lagi dalam golongan mereka,” kata Eilish lagi.


Masyarakat di pedalaman Sarawak raikan usaha program vaksinasi

Di pedalaman Ulu Baram, Sarawak, masyarakat Kenyah sibuk bersiap menyambut ketibaan bekalan vaksin Covid-19 dan pemberian vaksin yang dinanti-nantikan mereka.Ramai yang datang untuk membersihkan klinik menjelang ketibaan pasukan vaksinasi Flying Doctor yang dijadualkan mendarat pada Sabtu.Ngerong Sigau dan dua sepupunya, Ukeng Lian dan Merang Eban, adalah antara yang menunggu dengan lengan baju yang sudah pun digulung.Mereka turut memastikan semua dokumen yang diperlukan ada sebelum secara sukarela menerima vaksin Sinovac.Setelah suntikan dilakukan, beban di bahu mereka terasa hilang.“Ia seperti dilahirkan buat kali kedua,” kata Ngerong, 50, kepada MalaysiaNow.“Kami bangun sebelum subuh lagi, kerana kami nak sangat diberi vaksin.”Dia kini terasa sangat lega.“Kami sangat bersyukur dapat menerima vaksin kerana kami dah lama tunggu giliran.”Tetapi dia juga ingin agar seluruh kampung diinokulasi terhadap virus yang setakat ini meragut hampir 5,500 nyawa di negara ini.“Saya mahu penduduk di Long Moh juga jadi sukarelawan untuk terima vaksin. Itulah sebabnya kita perlu daftar,” katanya.Setakat ini, sambutan vaksinasi adalah memberangsangkan.Namun sepupu Ngerong, William, di Miri, berkata masih ada yang enggan disuntik.“Orang yang lebih tua bimbang tentang kesan sampingan vaksin kerana maklumat salah yang mereka terima,” katanya.Bagaimanapun, dia berharap hal ini akan berubah. “Saya percaya mereka akan berubah fikiran.”Ahli Dewan Undangan Negeri (Adun) Telung Usan, Dennis Ngau bersetuju mengenai hal ini dan berkata peningkatan jumlah orang yang semakin ramai menerima vaksin menggalakkan lebih ramai yang mahu mendapatkan suntikan vaksin Covid-19.“Hal ini berlaku terutama bagi tiga komuniti: Kenyah, Kayan dan Kelabit,” katanya kepada MalaysiaNow.Di Baram, hampir 90% komuniti ini menerima dos vaksin yang pertama, katanya.Beliau berkata keraguan terhadap vaksin paling tinggi adalah dalam kalangan masyarakat Penan, hanya 10% daripada komuniti itu sahaja yang sanggup divaksinasi ketika ini.“Orang Penan kekal yang paling sukar untuk terima vaksin, saya rasa sebab mereka takut dengan jarum suntikan,” katanya.Namun, sementara itu, masyarakat di Ulu Baram terus meraikan setiap langkah yang diambil dalam usaha vaksinasi di pedalaman.Pada Sabtu lalu, Ukeng Lian membawa anaknya yang merupakan orang kurang upaya ke klinik untuk diberi vaksin.Pada Ahad pula, dia membawa anak perempuannya pula yang juga merupakan orang berkeperluan khas untuk menerima suntikan vaksin.Dengan program vaksinasi yang semakin mendapat sambutan, dia dan keluarganya berharap semakin ramai penduduk muncul dengan lengan baju yang digulung untuk menerima suntikan vaksin mereka.


Jangan hina wira negara, Faizal selar Anwar berhubung dakwaan tentera dirasuah

Timbalan Presiden Bersatu Ahmad Faizal Azumu hari ini mengecam pesaingnya Anwar Ibrahim yang mendakwa wujud aktiviti membeli undi anggota tentera, mengatakan dakwaan tersebut menunjukkan bahawa presiden PKR itu dalam keadaan terdesak bahkan tidak menghormati lebih 140,000 tentera dan ahli keluarga mereka yang bakal mengundi pada pilihan raya umum kali ini.
"Anggota tentera menggadai nyawa mereka setiap hari untuk melindungi bumi Malaysia. Wira-wira ini sepatutnya dipuji, dan bukan dihina sebagai pemakan rasuah tanpa apa-apa bukti atau keterangan." kata Faizal dalam satu kenyataan.
"Adalah jelas bahawa Anwar semakin ‘desperate’ kerana jelas Pakatan Harapan (PH) kurang mendapat sokongan daripada rakyat semasa tempoh berkempen ini."
Pada Jumaat, dalam sebuah ceramah di Kuala Nerus, Anwar mendakwa anggota tentera sudah mengundi walaupun jadual pengundian awal ditetapkan pada 15 November ini.
Beliau turut mendakwa tentera dibayar RM300 setiap seorang oleh Barisan Nasional (BN), sambil menambah Perdana Menteri Ismail Sabri Yaakob bekerjasama dengan Perikatan Nasional (PN) "untuk memastikan ada penipuan dalam proses pilihan raya".
Sebagai respons, dalam sebuah kenyataan Suruhanjaya Pilihan Raya menggesa mereka yang mempunyai maklumat wujud aktiviti rasuah melaporkan perkara itu kepada Suruhanjaya Pencegahan Rasuah Malaysia (SPRM).
Faizal berkata, dakwaan Anwar itu adalah sebuah kenyataan "paling tidak bertanggungjawab dan berniat jahat" pernah dibuat oleh mana-mana ahli politik sepanjang kempen Pilihan Raya Umum ke-15 (PRU15) setakat ini.
“Anwar tidak menunjukkan apa-apa bukti untuk menyokong tuduhan jahat ini. Ia adalah tuduhan melulu, tanpa asas atau bukti.
“Terdapat 146,737 pengundi tentera dan pasangan mereka yang layak mengundi dalam PRU15. Anwar telah menghina dan mengelar mereka penerima rasuah.
"Menerima rasuah adalah suatu jenayah; adakah Anwar berpendapat bahawa anggota tentera kita adalah kesemuanya penjenayah?" soalnya.
Beliau turut berkata kenyataan Anwar itu adalah sebuah “dongeng” untuk mengatakan PRU15 kali ini adalah tidak adil sebagai alasan sekiranya PH kalah besar.
“Adakah Anwar bersedia menarik balik penghinaan terhadap anggota tentera negara serta keluarga mereka dan meminta maaf secara terbuka?”


SPRM masih siasat Vinod Sekhar

Suruhanjaya Pencegahan Rasuah Malaysia (SPRM) masih menyiasat kes melibatkan ahli perniagaan, Vinod Sekhar dan akan memanggil beberapa individu bergantung kepada keperluan siasatan, kata ketua pesuruhjayanya Azam Baki.Bagaimanapun, Azam menegaskan pihaknya tidak boleh berkongsi lanjut mengenai perkembangan kes itu memandangkan siasatan masih dijalankan.“Kes masih dalam siasatan, justeru, saya tidak boleh dedahkan sebarang perkembangan,” katanya pada sidang media Ops Power di Ibu Pejabat SPRM, di Putrajaya hari ini.“Individu yang akan dipanggil akan bergantung kepada saksi yagn kita panggil sebelum ini.”Pada November MalaysiaNow melaporkan SPRM menyerbu pejabat Vinod sebagai sebahagian permulaan siasatan salah satu kes pengubahan wang terbesar sejak siasatan skandal 1MDB tiga tahun lalu.MalaysiaNow difahamkan pegawai-pegawai dari Pusat Pencegahan Jenayah Kewangan Nasional (NFCC), SPRM, Bank Negara Malaysia (BNM) dan Lembaga Hasil Dalam Negeri (LHDN) melakukan serbuan ke atas premis Petra Group.Petra Group adalah syarikat yang mengendalikan rangkaian beberapa syarikat dan organisasi, diketuai oleh Vinod yang merupakan seorang ahli perniagaan yang juga penyokong kuat kepada Presiden PKR Anwar Ibrahim.Pemilik Petra Group Vinod Sekhar bersama Anwar Ibrahim. Gambar: FacebookSumber rapat dengan siasatan tersebut memberitahu MalaysiaNow serbuan itu dijalankan susulan siasatan selama beberapa bulan berhubung dakwaan pengubahan wang dan pengelakan cukai melibatkan ratusan juta ringgit.Sumber turut berkata pegawai penyiasat merampas “beberapa dokumen dan barangan” sebagai sebahagian daripada siasatan tersebut.Pada Jun, MalaysiaNow melaporkan Vinod melalui GR Technologies, sebuah syarikat dengan alamat di Bangsar memperoleh bahagian terbesar kontrak bernilai bilion dolar bagi membekalkan ventilator atau alat bantuan pernafasan kepada kerajaan Hungary.Hungary yang membeli ventilator daripada pelbagai pembekal mencetuskan kekecohan tahun lalu ketika pandemik Covid-19 memuncak di Eropah selepas ahli politik pembangkang menyelar dan mengecam pemberian kontrak kerajaan itu, menyifatkannya sebagai tidak telus selain turut menyebabkan lebihan bekalan alatan tersebut.Mereka juga berkata ventilator yang dibeli oleh Hungary adalah terlalu mahal, mempersoalkan mengapa pembelian itu dibuat melalui kementerian luar negara.Vinod mengesahkan menerima kontrak itu namun menegaskan “semuanya mengikut landasan yang betul”, sambil menambah beliau menerima “peratusan biasa” dalam bentuk komisen.Dokumen yang diperoleh MalaysiaNow dari Hungary menunjukkan Budapest bersetuju untuk membayar kepada Vinod sejumlah AS$559,600,000 melalui beberapa akaun bank, yang pada masa kontrak diberikan pada Mei 2020 bernilai hampir RM2.43 bilion.


Yang pelik bukan Najib atau Zahid

Pada Julai 2020, Najib Razak didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).Beliau dijatuhi hukuman penjara 12 tahun dan denda RM210 juta.Pada bulan Disember 2021, Mahkamah Rayuan menolak rayuan Najib dan mengekalkan sabitan dan hukuman terhadap beliau.Kes beliau kini dirayu ke Mahkamah Persekutuan.Apabila seseorang dihukum hukuman jenayah yang sebegitu berat, barangkali hanya di Malaysia, Najib tetap bebas bergerak ke sana ke sini dan disambut seperti seorang bos sejajar dengan tema “bossku’.Kes 1MDB yang dibawa oleh Pakatan Harapan (PH) sememangnya pernah menyengat sehingga kerajaan Barisan Nasional (BN) dijatuhkan pada Pilihan Raya Umum ke-14 (PRU14).Baru-baru ini, kes 1MDB dihangatkan semula dengan perbicaraan terhadap bekas pegawai bank Goldman Sachs, Tim Leissner.Isunya sekadar sensasi. Ia tidak dapat menyentuh naluri rakyat.Mengulang-ulang menggelar Najib sebagai penyamun dan perompak, dan sekarang penjenayah barangkali menyebabkan rakyat lali dengan berita-berita 1MDB meskipun ada ledakan baru.Tema “Malu apa bossku?” amat sesuai dengan sentimen ini.Najib berkempen tanpa malu di setiap penjuru Johor.BN, termasuklah MCA dan MIC bertaruh nasib kepada populariti Najib yang sudah dijatuhkan hukuman kerana pecah amanah. Mereka juga tidak segan silu membawa Najib ke mana-mana.Bukan itu sahaja, mereka juga bertaruh harapan pada kepimpinan Presiden Umno Ahmad Zahid Hamidi untuk membawa kemenangan BN di Johor.Zahid juga tidak kurang hebatnya berbanding Najib.Januari lalu, beliau baru diperintahkan oleh Mahkamah Tinggi Kuala Lumpur untuk membela diri atas 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.Meskipun berlatar belakangkan begitu, Najib dan Zahid berjaya membawa BN kepada kemenangan besar di Melaka.Dan nampaknya kedua-dua mereka yakin untuk mengulangi perkara yang sama di Johor.Zahid juga bertegas menguburkan Muafakat Nasional (MN) bersama PAS yang berjasa membawa Umno bangkit dari kubur.Dr Mahathir Mohamad, meskipun uzur, bangkit dan turun ke Johor untuk berkempen bagi partinya Pejuang.Tanpa melengahkan masa, beliau terus menyerang Najib, dengan berkata bekas perdana menteri itu seorang manusia yang tidak reti malu meskipun telah dihukum.Pengerusi Perikatan Nasional (PN) Muhyiddin Yassin turut “menyimbah air sejuk” berhubung sambutan terhadap Najib.“Mereka hanya nak tengok dengan dekat, inikah ‘perompak’. Jangan andaikan ramai datang kerana suka, mereka hanya nak lihat ‘inikah orang yang nak dijatuhkan hukuman penjara 12 tahun, denda RM210 juta, inikah yang berulang alik turun ke mahkamah,” sindir Muhyiddin.Walaupun tidak merujuk kepada sesiapa, mesej Presiden PAS Abdul Hadi Awang turut bernada sama.Beliau menggesa pengundi Johor “merehatkan” Umno.Kata beliau, ini adalah demi mengelakkan berlaku salah laku, penyelewengan dan rasuah.Yang pelik bukan Najib atau Zahid.Tidak salah untuk Najib dan Zahid berusaha untuk kekal popular, kerana itu sememangnya kerja mereka sebagai ahli politik.Yang pelik ialah sikap dan moral kompas rakyat Malaysia terhadap ahli-ahli politik.Sikap dan moral kompas rakyat Malaysia yang membolehkan Najib dan Zahid kekal popular.Antara hiburan dan agama, rakyat Malaysia nampaknya tetap akan memilih hiburan yang membakar lubang di poket sendiri berbanding agama yang membosankan.Ahli politik hanya boleh mempergunakan kelemahan rakyat.Jika rakyat mudah diperdaya, itu bukan salah ahli politik.Ini menjawab soalan mengapa fenomena “scammers” semakin berleluasa saban hari.Boleh scam duit, dan boleh juga scam undi kerana “suburnya” sikap dan moral kompas rakyat untuk aktiviti-aktiviti sedemikian.


DUN Selangor digesa jelaskan kedudukan ketua pembangkang selepas PH bergabung dengan BN

Ahli Dewan Undangan Negeri (Adun) Bukit Antarabangsa Mohamed Azmin Ali mempersoalkan kedudukan ketua pembangkang Dewan Undangan Negeri (DUN) Selangor memandangkan masih belum ada kata putus berhubung isu itu selepas Pakatan Harapan (PH) bergabung dengan Barisan Nasional (BN).
Wakil rakyat Perikatan Nasional (PN) itu membangkitkan perkara ini kepada Speaker DUN Selangor Ng Suee Lim, selepas menyatakan kepada media tiada lantikan baru untuk ketua pembangkang setakat ini apabila penyandangnya Rizam Ismail dari Umno belum menghantar surat peletakan jawatan.
Pada masa sama, Azmin turut menggesa supaya Menteri Besar Selangor, Amirudin Shari menjelaskan mengenai kedudukan Umno dalam DUN Selangor selepas parti itu kini sebahagian daripada kerajaan persekutuan yang diketuai PH.
Menurutnya, wakil rakyat Umno di Selangor masih menerima peruntukan sebagai pembangkang dan bukannya kerajaan, sekali gus menunjukkan pendirian kerajaan Selangor tidak selari dengan kerajaan persekutuan pimpinan Perdana Menteri Anwar Ibrahim.
"Kalau mereka sebahagian (daripada kerajaan) peruntukan sebagai anggota kerajaan masih belum dapat. Mereka masih dapat peruntukan sebagai pembangkang," katanya ketika berucap dalam sesi Perbahasan Menjunjung Kasih Titah Sultan Selangor di DUN Selangor, hari ini.
"Kata kerajaan Madani. Di mana nilai ihsan dan keadilan? Ketua pembangkang masih Umno. Ini zaman gila, zaman edan."
Sementara itu, Azmin yang juga bekas menteri besar Selangor turut membangkitkan bahawa pelantikan ahli majlis di 12 pihak berkuasa tempatan (PBT) juga tidak melibatkan wakil daripada Umno atau BN.
Ucapan beliau kemudian dicelah oleh Adun Sungai Panjang, Imran Tamrin, dari Umno yang berpandangan supaya perkara ini diselesaikan oleh pihak yang mempunyai “locus standi” sebelum dapat menyatakan pendirian.
"Ini termasuk ketua pembangkang dan juga melibatkan Pengerusi Perhubungan Umno.
“Kedudukan ini biarlah dikategorikan sebagai 'status quo sehingga ada keputusan," katanya.
DUN kemudian bertukar kecoh sebentar apabila Azmin memuji sikap Umno yang berkelakuan baik selepas parti itu kini sudah berbaik dengan DAP.
"Bagus Umno sekarang. Semenjak Umno berbaik dengan DAP, dia tunduk sahaja, tak berani bersuara," kata Azmin sebelum beberapa wakil rakyat kerajaan menggesa supaya beliau menarik semula kenyataan itu kerana dipercayai membuat sangkaan jahat.
Tambah Azmin, beliau sekali lagi mempersoalkan bagaimana menteri besar akan berlaku adil kepada rakyat Selangor sekiranya gagal untuk berlaku adil kepada rakan kongsi mereka di negeri itu.
"Jika rakyat Selangor mahukan kerajaan yang stabil, kuat dan adil, sokonglah PN dalam pilihan raya nanti," kata beliau sebelum kenyataan ini sekali lagi menimbulkan kemarahan wakil rakyat kerajaan negeri.


Mangsa banjir di Pahang meningkat

Mangsa banjir yang ditempatkan di pusat pemindahan sementara (PPS) di Pahang terus mencatat peningkatan manakala lima negeri lain termasuk Selangor menunjukkan penurunan malam ini.Di Pahang, aplikasi Info Bencana Jabatan Kebajikan Masyarakat (JKM) merekodkan sebanyak 42,272 mangsa banjir ditempatkan di 280 PPS malam ini, berbanding 41,455 orang yang berada di 278 PPS petang tadi.Daerah di negeri itu yang dilanda banjir juga masih kekal sembilan iaitu Bentong, Raub, Lipis, Jerantut, Temerloh, Bera, Maran, Kuantan dan Pekan.Sementara itu, laluan di dua lebuh raya utama Pahang yang dinaiki air iaitu di Bentong ke Karak bagi Lebuhraya Kuala Lumpur-Karak dan Lanchang ke Temerloh di Lebuhraya Pantai Timur 1 (LPT1) masih tidak boleh dilalui kenderaan di kedua-dua hala, menurut Lebuhraya Pantai Timur menerusi catatan di Facebook.Di Selangor, berdasarkan aplikasi Info Bencana JKM menunjukkan penurunan 2,872 mangsa banjir iaitu 23,375 orang malam ini berbanding 26,247 orang petang tadi.Malah, jumlah PPS yang beroperasi juga berkurangan kepada 128 PPS setakat ini berbanding 134 PPS, pada 4.30 petang tadi.Di Melaka, Pengarah Angkatan Pertahanan Awam Malaysia (APM) Melaka Cuthbert John Martin berkata jumlah mangsa banjir di negeri itu terus menurun kepada 165 mangsa daripada 41 keluarga setakat 8 malam ini.“Di daerah Alor Gajah, 97 orang daripada 27 keluarga masih ditempatkan di dua PPS iaitu di Sekolah Kebangsaan Belimbing Dalam dan Sekolah Menengah Kebangsaan (SMK) Lubok China, manakala 68 orang dari 14 keluarga ditempatkan di PPS SK Parit Penghulu di daerah Jasin,” katanya dalam kenyataan.Di Kelantan Sekretariat Pengurusan Bencana dan Operasi APM Kelantan Zainuddin Hussin berkata jumlah mangsa banjir menunjukkan penurunan setakat 9 malam ini, iaitu 2,617 orang daripada 815 keluarga berbanding 2,658 orang daripada 833 keluarga, petang tadi.Menurutnya, sebanyak 15 PPS masih dibuka melibatkan dua jajahan iaitu 10 di Pasir Mas dan lima di Kuala Krai.Di Negeri Sembilan, pengarah APM negeri Mohd Syukri Madnor berkata mangsa banjir di negeri ini adalah 328 orang daripada 90 keluarga di lima PPS melibatkan daerah Seremban dan Jelebu, setakat 8 malam ini berbanding 358 mangsa daripada 93 keluarga petang tadi.Di Perak, 266 mangsa banjir masih ditempatkan di dua PPS di daerah Hilir Perak berikutan kediaman mereka masih digenangi air, kata jurucakap APM dan Sekretariat Jawatankuasa Pengurusan Bencana Perak.


Menteri, pembantu tutup mulut berhubung identiti Zainab dalam skandal kapal tempur

Identiti wanita yang dinamakan dalam laporan audit forensik projek kapal tempur pesisir (LCS) kekal misteri selepas bekas timbalan menteri pertahanan Abd Latiff Ahmad sekali lagi menafikan Zainab Mohd Salleh yang dikaitkan dengan projek itu bukan isterinya.
"Isteri atau isteri-isteri saya tiada yang bernama Zainab binti Mohd Salleh," kata Latiff dalam sebuah hantaran Facebook selain turut menafikan ahli keluarganya terlibat dalam perniagaan membabitkan pembekalan atau pembinaan kapal LCS.
MalaysiaNow sebelum ini melaporkan siasatan berhubung kontrak projek LCS yang bernilai berbilion ringgit di mana ia turut mengenal pasti Zainab sebagai isteri Latiff.
Ia turut disahkan dalam laporan audit forensik dilakukan terhadap Boustead Heavy Industries Corporation (BHIC) oleh Alliance IFA Sdn Bhd berhubung skandal kontrak berbilion ringgit itu yang telah dinyahklasifikasikan bermula 22 Ogos lalu oleh kerajaan.
Berhubung penafian Latiff hari ini, jurucakapnya memberitahu MalaysiaNow ahli Parlimen Mersing itu mungkin tidak akan memberi sebarang ulasan lanjut mengenai perkara itu dalam masa terdekat.
"Tuduhan kononnya keluarga menteri (Latiff) dapat projek LCS sudah dijawab memandangkan beliau dah maklumkan dua kali bahawa Zainab Mohd Salleh bukan isteri beliau dan beritahu tiada ahli keluarganya yang dapat kontrak LCS," kata jurucakap itu.
Ditanya sekiranya Latiff akan mengambil tindakan berhubung laporan tersebut, jurucakap itu berkata "tidak ada apa-apa yang perlu diumumkan lagi".
"Mungkin ada tindakan selanjutnya," tambahnya.
Dalam laporan sebelum ini, Zainab  dinamakan sebagai salah seorang daripada pemilik Sousmarin Armada Ltd, sebuah syarikat yang mempunyai alamat perniagaan di Paris namun transaksi pembayaran kepadanya dibuat di Singapura.
Sousmarin adalah salah satu syarikat yang terlibat dengan kontrak bernilai RM9 bilion oleh syarikat milik kerajaan Boustead Naval Shipyard (BNS) bagi membina enam kapal tempur yang gagal disiapkan.
MalaysiaNow turut melaporkan nama Zainab turut dikaitkan dengan satu lagi syarikat yang menerima transaksi jutaan dolar bagi projek LCS melalui beberapa akaun mencurigakan di luar negara.
Sumber berkata syarikat itu, Alizes marine Ltd didaftarkan di Malta dan Labuan di bawah nama yang sama, dan ia beroperasi tanpa pejabat sebenar sebelum pendaftarannya dibatalkan antara 2015 dan 2019.
MalaysiaNow turut difahamkan BNS juga tidak akan mengeluarkan sebarang kenyataan dalam masa terdekat susulan penafian Latiff tersebut.
Jurucakapnya memaklumkan bahawa syarikat itu juga sedang memantau dan mengikuti rapat perkembangan berkaitan perkara ini.
"Tiada kenyataan akan dibuat dalam masa terdekat.
"Kami memantau rapat sebarang perkembangan berhubung perkara ini," katanya.
MalaysiaNow sudah menghubungi Latiff namun masih tidak menerima sebarang respons.


Aktiviti, perhimpunan, majlis sosial berkait pilihan raya dilarang mulai hari ini

Sebarang aktiviti, perhimpunan atau majlis sosial berkaitan pilihan raya tidak dibenarkan berkuat kuasa hari ini hingga 27 November ini bagi mengurangkan risiko penularan jangkitan dan peningkatan kes mendadak Covid-19. Menteri Kesihatan Khairy Jamaluddin dalam kenyataan berkata ia termasuk penganjuran majlis-majlis pelancaran jentera pilihan raya.Beliau berkata berdasarkan pemantauan kementerian kesihatan (KKM), antara penyumbang kepada peningkatan kes dan kluster Covid-19 dalam negara adalah berkait dengan aktiviti perhimpunan atau majlis sosial yang tidak mematuhi prosedur operasi standard (SOP).Katanya KKM menjangka aktiviti ini akan banyak diadakan susulan Pilihan Raya Negeri (PRN) Melaka pada 20 November ini.“Memandangkan risiko penularan jangkitan Covid-19 masih tinggi, terutama dengan penularan varian Delta dalam komuniti dan peningkatan bilangan kes Covid-19 baru yang dilaporkan, aktiviti itu akan meningkatkan lagi risiko penularan jangkitan Covid-19 dalam komuniti,” katanyaIsnin lepas, Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November manakala tarikh mengundi pula pada 20 November.Jelas Khairy larangan ini selari dengan senarai aktiviti yang tidak dibenarkan (senarai negatif) dalam Pelan Pemulihan Negara (PPN) Prosedur Operasi Standard (SOP) Fasa Empat yang terkini.Tegasnya sebarang pelanggaran kepada peruntukan ini, individu, penganjur atau organisasi boleh dikenakan tindakan perundangan seperti kompaun atau tindakan pendakwaan di mahkamah, sekiranya disabitkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).“Semua pihak dikehendaki mematuhi peraturan, SOP dan arahan yang telah ditetapkan demi memastikan penularan jangkitan Covid-19 dapat mencegah peningkatan kes dan kejadian kluster,” katanya.Ia juga menurutnya berdasarkan peruntukan di bawah subperaturan 10(1) Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan) yang dibuat di bawah subseksyen 11(2) Akta 342, menjadikan aktiviti perhimpunan adalah tidak dibenarkan. Subperaturan 10(1) memperuntukkan bahawa tiada seorang pun boleh, semasa dalam mana-mana fasa ditetapkan, berhimpun atau terlibat dalam apa-apa perhimpunan di dalam mana-mana premis di dalam mana-mana kawasan tempatan jangkitan sama ada bagi maksud keagamaan, perkahwinan, sukan, rekreasi, sosial atau kebudayaan.


Lim tuntut ganti rugi am RM20 juta terhadap Raja Petra

Bekas menteri kewangan Lim Guan Eng menuntut ganti rugi am sebanyak RM20 juta dalam kes saman fitnahnya terhadap penulis blog Raja Petra Raja Kamarudin berhubung beberapa siri artikel dakwaan rasuah dalam projek terowong bawah laut Pulau Pinang bernilai RM6.3 bilion.Lim, 61, selaku plaintif, berkata sebanyak 20 artikel telah disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra bermula Februari 2019.“Saya menuntut ganti rugi RM1 juta bagi setiap artikel. Siri artikel itu telah dikongsi oleh pengguna internet dan artikel itu masih belum diturunkan (padam) lagi oleh defendan (Raja Petra),” katanya ketika memberi keterangan pada prosiding taksiran ganti rugi di hadapan Pesuruhjaya Kehakiman Mahkamah Tinggi Mohd Arief Emran Arifin hari ini.Lim berkata semasa artikel itu diterbitkan, beliau memegang jawatan penting sebagai menteri kewangan dan pemfitnahan itu adalah khusus kepada khidmatnya sebagai ketua menteri Pulau Pinang.“Nama baik dan reputasi saya tercemar secara teruk, lagipun defendan menyatakan sumber beliau adalah Suruhanjaya Pencegahan Rasuah Malaysia (SPRM). Ini telah merosakkan kewibawaan dan karakter saya,” katanya yang turut menuntut ganti rugi teruk dan teladan masing-masing berjumlah RM500,000.Sementara itu, peguam Simon Murali, yang mewakili Lim dalam hujahannya, berkata Malaysia Today adalah portal dalam talian percuma dan boleh diakses oleh sesiapa, malah setiap artikel yang diterbitkan boleh dikongsi oleh pembaca.“Tiada keraguan bahawa penyebaran dan penerbitan melalui internet adalah secara global dan boleh dilihat oleh sesiapa di seluruh dunia. Lebih-lebih lagi pernyataan fitnah ini menyasarkan menteri kewangan ketika itu.“Tempoh penyebaran merangkumi sebulan, di mana pernyataan-pernyataan fitnah diterbitkan secara bersiri. Oleh itu, amaun ganti rugi am berjumlah RM1 juta bagi setiap artikel adalah munasabah,” kata peguam itu.Mahkamah kemudian menetapkan 26 April untuk plaintif memfailkan hujahan tambahan dan keputusan bagi taksiran ganti rugi ditetapkan pada 25 Mei ini menerusi aplikasi Zoom.Pada 28 Februari tahun lepas, Lim memperoleh penghakiman ingkar selepas Raja Petra tidak memasukkan kehadiran bagi menjawab saman yang dikemukakan terhadapnya.Lim memfailkan saman fitnah pada 6 September 2019 berhubung satu siri artikel  ‘Dari Fail SPRM’ yang disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra antara 24 Februari dan 15 Mac 2019.Setiausaha agung DAP itu memfailkan permohonan bagi mendapatkan penghakiman ingkar selepas Raja Petra gagal memberikan maklum balas terhadap notis saman yang diiklankan Lim melalui tiga akhbar pada 10 Februari 2020.Sebelum itu, Lim cuba menyerahkan writ saman dan penyataan tuntutan kepada Raja Petra melalui perkhidmatan peribadi di alamat terakhir penulis blog tersebut yang diperoleh daripada Jabatan Pendaftaran Negara dan Suruhanjaya Pilihan Raya (SPR) namun gagal.


Australia lanjut penutupan sempadan untuk tiga bulan

Australia akan melanjutkan penutupan sempadan sekurang-kurangnya tiga bulan sehingga Jun tahun ini.Lanjutan itu adalah bagi mengekang penularan virus Covid-19 yang melanda seluruh dunia ketika ini.Menteri Kesihatan Australia Greg Hunt berkata pegawai kesihatan telah menasihati kerajaan susulan situasi terkini seluruh dunia yang menyaksikan kemunculan pelbagai varian Covid-19.“Situasi Covid-19 di luar negara memberikan risiko kesihatan di Australia, termasuklah kemunculan pelbagai varian virus ketika ini.“Ekoran keadaan tersebut, pengawalan sempadan yang lebih ketat sehingga 17 Jun depan akan diteruskan,” kata Hunt pada Selasa.Australia menutup sempadan antarabangsa ketika awal pandemik diumumkan, ia menutup sempadan negaranya daripada kemasukan warga asing melainkan bagi mereka yang memiliki alasan penting untuk urusan di negara itu.Dasar yang diambil kerajaan Australia itu juga menyebabkan hampir puluhan ribu warganya terkandas di luar negara.Pengembara yang dibenarkan masuk ke nagara itu juga perlu menghabiskan wang ringgit untuk bermalam di hotel kuarantin sewaktu ketibaan mereka.Australia dilihat sebagai salah sebuah negara yang berjaya mengekang penularan Covid-19 hanya dengan 29,000 kes yang direkodkan ketika ini berbanding populasi negaranya yang berjumlah 25 juta penduduk.


Pemimpin Bersatu bidas inisiatif KWSP ‘cacamarba’ Anwar

Ahli Parlimen Tasek Gelugor Wan Saiful Wan Jan membidas dasar terbaru diperkenalkan kerajaan berhubung inisiatif Kumpulan Wang Simpanan Pekerja (KWSP) untuk menggunakan baki simpanan ahli sebagai cagaran pembiayaan bank, memetik perbualan dengan seorang pencarum yang kini berhutang RM35,000 dengan dana persaraannya tercagar.
Pemimpin Bersatu itu dalam catatan di Facebook berkata, pencarum berkenaan adalah salah seorang daripada yang ditemuinya, yang menerima kelulusan untuk Fasiliti Sokongan Akaun 2 atau FSA2 KWSP.
“Yang menariknya, semua mereka menerima kelulusan walaupun mereka sebenarnya mempunyai status bankrap,” katanya, sambil menambah ada yang masih tidak dapat mengeluarkan jumlah yang diluluskan manakala yang lain menerima mesej daripada MBSB Bank mengarahkan mereka mendapatkan surat pelepasan daripada Jabatan Insolvensi.
“Jika tidak, pinjaman mereka akan dibatalkan walaupun dana telah dimasukkan ke akaun bank mereka.
“Bagaimana boleh wujud satu keadaan yang mana pinjaman telah diluluskan, dana telah dimasukkan dalam akaun peribadi, tapi peminjam tidak dibenarkan membelanjakan wang itu?
“Kalau mereka ini tidak layak sebab bankrap, kenapa permohonan diluluskan? Bukan saja lulus, malahan duit pun dah masuk ke akaun peribadi!”
Wan Saiful berkata pencarum terbabit berkongsi tangkap layar akaunnya yang menunjukkan pinjaman RM18,000 daripada MBSB Bank dengan dana KWSP sedia ada dijadikan sebagai cagaran.
“MBSB mengenakan caj pada kadar 4.5% dan tempoh pinjaman ialah 9 tahun. Jumlah penuh yang dia perlu bayar ialah RM35,601.12 – dua kali ganda dari jumlah RM18,000 yang dia pinjam!!,” tambahnya.
“Saya gesa Anwar Ibrahim selaku menteri kewangan dan perdana menteri beri penjelasan kenapa pentadbiran beliau amat cacamarba dan huru-hara sehingga rakyat yang susah dianiaya sebegini.
“Tidak pernah ada perdana menteri di muka bumi ini yang mencadangkan bahawa penyelesaian bagi mereka yang bankrap sebab berhutang ialah dengan menambah lagi hutang.
“Ini pemikiran songsang perdana menteri yang tidak kompeten.”
Beliau juga meminta Anwar menjelaskan bagaimana individu yang bankrap boleh menerima kelulusan permohonan pinjaman, dan memberi jaminan bahawa jika pinjaman dibatalkan, mereka tidak akan dikenakan sebarang caj atau faedah meskipun wang itu dimasukkan ke dalam akaun peribadi peminjam.
“Beliau perlu memastikan peminjam yang telah mengeluarkan wang pinjaman tidak dipaksa memulangkan wang dengan zalim kepada mereka, dan menjelaskan apa rasional kerajaan memaksa pencarum menambah hutang sehingga jumlah bayaran balik jadi berganda dan membebankan.
“Jika Anwar tidak dapat terima hakikat bahawa dasar songsang yang beliau bawa ini menyusahkan rakyat, lebih baik Anwar letak sahaja jawatan menteri kewangan dan berikan kepada orang yang lebih kompeten,” katanya.


Pemegang amanah Yayasan Akalbudi hanya ‘boneka’ Zahid, kata pendakwaan

Ahli Lembaga Pemegang Amanah Yayasan Akalbudi (YAB) hanyalah “boneka” dikawal oleh Ahmad Zahid Hamidi dan pelantikan mereka hanya untuk memenuhi kerusi jawatan yayasan itu, Mahkamah Tinggi hari ini diberitahu.Timbalan pendakwa raya Raja Rozela Raja Toran berkata kesemua ahli lembaga pemegang amanah itu tidak membuat sebarang sumbangan dan semua arahan itu datang daripada Zahid.“YAB pada dasarnya adalah beliau (Zahid) kerana beliau adalah penyumbang utama kepada yayasan itu. Pemegang amanah yang lain hanyalah boneka. Seolah-olah Samsuri (Samsuri), Zulkifli (Zulkifli Senteri), Nabil (Muhammad Nabil Saleh) dan Datuk Khairuddin (Datuk Khairuddin Tarmizi) dilantik semata-mata untuk memenuhi kerusi (lembaga pemegang amanah).“Zahid adalah orang yang mengawal di belakang YAB dan di samping itu, beliau adalah penandatangan tunggal cek YAB. Tertuduh berada dalam kedudukan yang membolehkannya menggunakan dana yayasan, sesuai dengan kehendak dan keinginannya,” hujah Raja Rozela di akhir kes pendakwaan dalam perbicaraan kes rasuah Zahid.Beliau menambah Zahid juga mempunyai keupayaan untuk menentukan aliran masuk dan keluar dana YAB.“Pendakwaan berhujah bahawa tertuduh sebenarnya telah menggunakan kuasanya apabila beliau secara tidak jujur menyalahgunakan dana YAB untuk kepentingan peribadinya,” katanya.Raja Rozela seterusnya berhujah bahawa pada 4 April 2012, Zahid menjadikan dirinya penandatangan tunggal bagi akaun bank YAB.“Resolusi itu ditandatangan tertuduh, Muhammad Nabil dan Khairuddin. Pertukaran penandatangan ini berkuat kuasa pada 20 Jun 2013, seperti yang dinyatakan dalam Borang Kemas kini Tandatangan,” tambahnya.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.Perbicaraan di hadapan hakim Collin Lawrence Sequerah bersambung esok.


Bolehkah kerajaan PH Selangor ditumbangkan?

Sejak pentadbiran Barisan Nasional (BN) di Selangor tumbang ke tangan Pakatan Rakyat (PR) pada 2008, usaha untuk kembali merampas negeri itu menerusi beberapa siri pilihan raya terus gagal sehingga ke hari ini.
Selangor yang memiliki 56 kerusi Dewan Undangan Negeri (DUN) itu terus menjadi sasaran utama semua parti politik ekoran keupayaannya untuk menyumbang Keluaran Dalam Negara Kasar (KDNK) tertinggi di Malaysia, sekali gus merupakan sebagai negeri terkaya di negara ini.
Pada 2008, PR menerusi PKR, DAP dan PAS berjaya mengambil alih pentadbiran negeri selepas memperoleh 36 kerusi DUN, sebelum angka itu meningkat kepada 44 kerusi pada 2013.
Pada 2018 PR dijenamakan semula menjadi Pakatan Harapan (PH) dengan PAS meninggalkan gabungan parti itu dan digantikan dengan Amanah.
PH mencatatkan jumlah kerusi DUN tertinggi dengan meraih 51 kerusi diikuti BN yang memiliki empat kerusi manakala PAS hanya meraih satu kerusi disebabkan gelombang anti Najib Razak akibat skandal 1MDB terlalu kuat pada ketika itu.
Bagaimanapun, selepas berlaku ketidaktentuan politik pada 2020 yang menyaksikan kerajaan Persekutuan ditadbir oleh PH tumbang, berlaku juga perubahan angka kerusi DUN di Selangor yang mana PH kini memiliki 41 kerusi, Perikatan Nasional (tujuh), BN (lima), manakala Pejuang mempunyai tiga kerusi.
Ramai pemerhati politik menganggap Selangor sebagai "negeri selamat" PH untuk kekal berkuasa selepas Pilihan Raya Negeri (PRN) akan datang.
Akan tetapi, penganalisis politik dari Universiti Sains Malaysia (USM) Ahmad Atory Hussain, berkata tanggapan itu mungkin lagi tidak tepat terutama selepas melihat apa yang berlaku pada Pilihan Raya Umum ke-15 (PRU15).
Menurut beliau, usaha PN untuk menawan Selangor dengan mensasarkan 33 daripada 56 kerusi DUN tidak dianggap sebagai misi mustahil, kerana keadaan tidak lagi sama seperti sebelum PRU15.
Katanya, ini kerana penentu sama ada PN mampu membentuk kerajaan negeri di Selangor bukan sahaja akan ditentukan oleh pengundi luar bandar, yang merangkumi kira-kira 20 DUN, tetapi lebih kepada trend pengundian Melayu yang tidak menentu.
"Pengundi Melayu di Selangor tidak boleh disamakan dengan trend pengundian Melayu di Pantai Timur atau Cina di Pulau Pinang yang mana mereka lebih konsisten mengundi satu parti," katanya kepada MalaysiaNow.
"Contohnya, kita boleh jangka Melayu di Pantai Timur akan mengundi PAS manakala Cina di Pulau Pinang akan pilih DAP."
"Tetapi Melayu di Selangor lebih fleksibel, menjadikan trend undian mereka sukar diramal yang mana situasi ini tidak semestinya akan memanfaatkan PH di negeri Selangor.”
Kerusi majoriti Melayu beralih ke PN
Menurut Atory, kejayaan PN menawan kerusi Parlimen di Selangor seperti Tanjung Karang dan Sungai Besar yang merupakan kubu BN serta beberapa kawasan dimiliki PH iaitu Hulu Selangor, Kapar dan Kuala Langat membuktikan penerimaan terhadap gabungan itu khususnya PAS tidak terhad di kawasan Pantai Timur sahaja.
Untuk maklumat, semua Parlimen di Selangor yang ditawan gabungan baru itu pada PRU15 itu mempunyai 15 DUN, dan angka ini belum dicampur dengan yang masih dipegang wakil rakyat PN sedia ada seperti Bukit Antarabangsa, Gombak Setia, Selat Klang, dan Dengkil.
"Ini juga belum diambil kira dengan perkembangan situasi semasa seperti kerjasama antara PH-BN, kemelut dalaman Umno dan beberapa isu lain termasuk lantikan politik dalam jabatan dan agensi kerajaan, langkah yang ditentang oleh PH sendiri sebelum mereka menjadi kerajaan.
"Semua perkara ini akan memainkan peranan.
“Jika PH tidak berhati-hati, jangan terkejut sekiranya momentum PN meluas ke Selangor dan tidak mustahil mereka akan bentuk kerajaan," tambah penganalisis veteran itu.
Tinjauan MalaysiaNow di beberapa kawasan luar bandar seperti di DUN Dusun Tua yang memiliki lebih 60% pengundi Melayu, menyaksikan ramai yang kurang yakin untuk mengundi parti mana pada PRN akan datang.
Penduduk di Kampung Padang, Mohd Akhir Dutan yang sudah menetap di kawasan itu selama 63 tahun, menceritakan bahawa DUN di situ sejak 1974 hingga 2013 menjadi kawasan kubu kuat Umno, tetapi ia mula beralih kepada PAS sebelum jatuh ke tangan DAP pada 2018.
Katanya, ramai dalam kalangan penduduk di situ dianggap sebagai penyokong Umno, namun selepas parti Melayu itu kini bekerjasama dengan DAP, mereka "berat hati" untuk pilih wakil rakyat daripada parti tersebut.
"Saya pun tidak hairan sekiranya pengundi di sini enggan keluar mengundi atau bakal memilih parti selain Umno seperti PAS atau Bersatu," katanya kepada MalaysiaNow.
"Keadaan politik sekarang pun sangat mengelirukan. Dulu (Umno) cakap lain, sekarang jadi lain.
"Siapa sangka mereka akan kerjasama dengan PH, berkawan dengan parti yang sekian lama menjadi musuh mereka."
Sementara itu, penduduk di kerusi Parlimen Tanjung Karang, Farahin Adha mengakui pengaruh Noh Omar yang digugurkan oleh BN pada PRU15 masih kuat di kawasan itu.
Katanya, kemungkinan peralihan undi yang berlaku pada PRU15 yang menyaksikan Parlimen Tanjung Karang beralih ke tangan PN juga mampu berulang pada dua DUN di bawahnya sekiranya desas-desus Noh menyertai atau membantu PN menjadi realiti.
"Pengaruh Noh lebih kuat berbanding pengaruh BN di kawasan ini.
"Tetapi tengok juga keadaan, kerana kami akan perhatikan pelbagai pekara seperti isu kos sara hidup," katanya yang juga seorang peniaga.


Pengurusan kes kehadiran pihak ketiga untuk tuntut harta Najib, 17 lain ditetapkan 11 November

Pengurusan kes bagi kehadiran pihak ketiga berkepentingan yang ingin menuntut harta berupa ratusan beg tangan pelbagai jenama termasuk wang tunai, jam tangan serta 27 buah kereta yang dirampas daripada bekas Perdana Menteri Najib Razak dan isterinya Rosmah Mansor serta 16 pihak lain, ditetapkan 11 November ini.Peguam Nur Syahirah Hanapiah yang mewakili Najib ketika dihubungi Bernama berkata, sekiranya tiada mana-mana pihak ketiga tampil membuat tuntutan, mahkamah akan meneruskan kes tersebut dengan menetapkan tarikh perbicaraan.Pengurusan kes yang sebelum ini ditetapkan hari ini di Mahkamah Tinggi di Kuala Lumpur dilapangkan berikutan Perintah Kawalan Pergerakan Bersyarat (PKPB) di Selangor, Wilayah Persekutuan dan Putrajaya dilanjutkan dari 27 Oktober sehingga 9 November.Mengulas lanjut, Timbalan Pendakwa Raya Faten Hadni Khairuddin berkata pihak pendakwaan sebelum ini meminda notis usul permohonan pelucutan hak terhadap harta-harta tersebut berikutan terdapat pembetulan dalam notis usul asal, dan berikutan itu mahkamah sekali lagi telah mengeluarkan warta notis yang ditandatangani oleh Hakim Mohamed Zaini Mazlan bagi kehadiran pihak ketiga berkepentingan ke mahkamah.“Pada 26 Oktober lepas sepatutnya sebutan untuk kehadiran mana-mana pihak ketiga yang ingin menuntut harta sitaan kes ini (berdasarkan notis usul terpinda). Memandangkan PKPB, tarikh ditunda pada hari ini dan sebutan hari ini dilapangkan kepada 11 November,” katanya menerusi Whatsapp.Permohonan pengeluaran notis untuk pihak ketiga itu dikemukakan oleh pihak pendakwaan untuk membolehkan pihak ketiga hadir ke mahkamah secara sendiri atau melalui peguam bagi memberikan tunjuk sebab mengapa harta berkenaan tidak boleh dilucut hak kepada kerajaan.Dalam notis usul itu, Pendakwa Raya menamakan Najib; Rosmah dan anak mereka iaitu Nor Ashman Razak Mohd Najib dan Nooryana Najwa Mohd Najib; Riza Shahriz Abdul Aziz (anak tiri Najib); Mohd Kyizzad Mesran; Senijauhar Sdn Bhd; Aiman Ruslan; Yayasan Rakyat 1Malaysia, Yayasan Semesta; Yayasan Mustika Kasih; Rembulan Kembara Sdn Bhd, Goh Gaik Ewe (ibu kepada Low Taek Jho); Roger Ng Chong Hwa (bekas pegawai bank Goldman Sachs) dan isteri Lim Hwee Bin; Kee Kok Thiam; Tan Vern Tact dan Geh Choh Hun sebagai responden pertama hingga ke-18.Antara barangan yang disita itu ialah 52 buah beg tangan pelbagai jenama, 10 utas jam tangan pelbagai jenama, wang tunai berjumlah RM537,000, Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan Ringgit Malaysia 21,150 (wang baru) yang disita pada 17 Mei 2018 oleh pihak polis.Barangan lain yang disita pada tarikh sama ialah empat utas jam tangan pelbagai jenama, empat buah beg tangan pelbagai saiz dan jenama, 167 buah beg tangan pelbagai jenama dan 27 pasang kasut pelbagai jenama serta 40 buah beg tangan pelbagai jenama turut disita pada 11 Jun 2018.Sebanyak 27 buah kereta jenis model Nissan Urvan turut disita pada 2 Ogos 2018 selain beberapa bidang tanah dan aset lain.


MB Perak kalah usul undi percaya

Usul undi percaya terhadap Menteri Besar Perak Ahmad Faizal Azumu yang diadakan di Dewan Undangan Negeri (DUN) tidak memihak kepadanya apabila 10 ahli Dewan Undangan Negeri (Adun) bersetuju, 48 tidak bersetuju dan satu berkecuali.Terdapat 59 Adun di negeri Perak.Speaker DUN Perak Mohammad Zahir Abdul Khalid mengumumkan keputusan undi belah bahagi dilakukan menggunakan kertas undi yang diedarkan.Sebelum itu hanya dua Adun yang berbahas iaitu Abd Manaf Hashim Adun (Umno-Pengkalan Baharu) dengan Razman Zakaria (Umno-Gunung Semanggol).Terdahulu Zahir berkata usul undi percaya terhadap Faizal menepati syarat dan tidak melanggar peraturan DUN dengan 45 Adun bersetuju usul ini diluluskan manakala 9 Adun tidak bersetuju.Menerusi surat bertarikh 18 November, Abd Manaf Hashim menyatakan Faizal (Bersatu-Chenderiang) tidak mempunyai keyakinan majoriti Adun di negeri itu.Justeru, beliau memohon membawa satu usul dan mengemukakan resolusi untuk membuat ketetapan di bawah Perintah-Perintah Tetap 26 (1) dibaca bersama Perintah Tetap 27 (3) Dalam Perintah-Perintah Tetap Dewan Perhimpunan Undangan Negeri Perak Darul Ridzuan.Perkembangan itu berikutan ketidakpuasan hati Umno Perak yang sebelum ini meminta Faizal berhenti “bermain politik” dan memfokuskan kebajikan rakyat.Krisis ini tercetus selepas Adun Pengkalan Hulu Aznel Ibrahim, dilantik setiausaha politik Faizal yang dikatakan dibuat tanpa kebenaran Ketua Umno Perak Saarani Mohammad.Saarani dilaporkan mendakwa Faizal merendah-rendahkan Umno dengan tindakan yang membelakangi semangat setiakawan dan prinsip hormat menghormati yang dipersetujui ketika Bersatu, Umno dan PAS membentuk kerajaan selepas menggulingkan Pakatan Harapan.Sementara itu Faizal dalam ucapannya berkata beliau akan memberi komitmen bagi membolehkan transisi dilakukan dengan berhemah dan mengucapkan terima kasih kepada semua Adun.Beliau juga berterima kasih kepada Sultan Perak Sultan Nazrin Muizzuddin Shah kerana memberikan kepercayaan kepadanya untuk menerajui negeri Perak.Faizal mengangkat sumpah jawatan sebagai Menteri Besar Perak ke-13 pada Mac lalu.


Kes harian Covid-19 kekal di paras 9,000

Malaysia merekodkan kes baru sebanyak 9,751 menjadikan kes keseluruhan Covid-19 meningkat sebanyak 2,323,478 kes.Selangor kembali mencatat kes harian tertinggi sebanyak 1,796 disusuli Sarawak yang mencatat 1,339 kes jangkitan.Sabah mencatatkan kes harian sebanyak 705, Kedah (578), Pulau Pinang (632), Perak (643), Kuala Lumpur (313), Pahang (551), Melaka (244), Negeri Sembilan (243), Terengganu (650), Kelantan (1,052) dan Johor (864).Putrajaya (45) dan Perlis (94) sahaja negeri yang mencatat kes dua digit hari ini.Sementara Labuan tidak mencatatkan kes hari ini.


Kumpulan peguam kecam rancangan Singapura jalankan hukuman mati seorang lagi OKU mental Malaysia

Kumpulan hak asasi Lawyers for Liberty (LFL) hari ini mengecam langkah Singapura untuk menjalankan hukuman mati terhadap seorang lagi warga Malaysia yang kurang upaya (OKU) mental, menyatakan cabaran undang-undang Nagaenthran K Dharmalingam masih belum selesai di mahkamah. LFL berkata, hukuman terhadap warga Sabah Pausi Jefridin tidak boleh dilaksanakan ketika rayuan Nagaenthran masih belum diputuskan kerana ia menimbulkan persoalan penting mengenai hukuman mati terhadap OKU mental yang mempunyai IQ di bawah nilai ambang 70.“Pelaksanaan hukuman mati ini tidak boleh diterima sama sekali ketika mahkamah masih belum memutuskan isu perundangan dan Perlembagaan penting yang berkait pelaksanaan hukuman mati ke atas OKU mental,” kata LFL dalam satu kenyataan yang dikeluarkan peguam Zaid Malek dan Mahajoth Singh. Pausi didakwa menyeludup dadah ke republik itu bersama warga Singapura Roslan Bakar pada 2008.Mereka berdua gagal dalam rayuan di mahkamah pada 2017 yang memohon hukuman mati tersebut diubah kepada penjara seumur hidup walaupun peguam memetik laporan perubatan mengenai keupayaan intelektual yang akan menjadikan pelaksanaan hukuman mati terhadap mereka tidak sah di bawah undang-undang Singapura serta perjanjian antarabangsa.Ahli psikologi klinikal Singapura Dr Danny Ng yang menilai Pausi berkata lelaki itu mendapat skor IQ sebanyak 67, di bawah nilai ambang 70 yang membolehkan seseorang itu diisytiharkan sebagai OKU mental.Dalam pada itu, peguam Roslan pula berkata kliennya didapati memiliki “kemampuan terhad untuk membuat keputusan disebabkan kecacatan kognitif”, menurut kertas penghakiman pada 2017 yang dilihat MalaysiaNow.Bagaimanapun, hakim tetap mengekalkan hukuman mati walaupun mengakui kedua-dua lelaki itu mendapat skor IQ yang rendah.Mereka dijadualkan akan menjalani hukuman gantung pada 16 Februari seperti yang dimaklumkan kepada ahli keluarga mereka pada 9 Februari. Dalam pada itu, LFL berkata jangka waktu pendek pemakluman tersebut kepada ahli keluarga Pausi, menyebabkan mereka sukar untuk melakukan perjalanan ke negara itu ekoran sekatan ketat pandemik Covid-19 di sempadan. “Tindakan tergesa-gesa untuk menjalankan hukuman mati terhadap OKU mental ini tidak masuk akal. “Di sebalik kecaman antarabangsa diterima kerajaan Singapura pada November 2021 ketika hendak menjalankan hukuman mati terhadap Nagaenthran, mereka tetap bersikap acuh tidak acuh terhadap pandangan dunia dengan sekali lagi merancang untuk gantung seorang lagi OKU mental.Menuduh Singapura “sering tidak mengendahkan tanggungjawab antarabangsanya,” ia berkata pelaksanaan hukuman mati terhadap OKU mental adalah tidak berperikemanusiaan. “Undang-undang antarabangsa dan Perlembagaan Singapura melarang hukuman mati terhadap pesalah OKU mental,” katanya.


Umno menumpang kasih dalam kerajaan, kata Mohamad Hasan

Keberadaan Umno di dalam kerajaan hanyalah seperti menumpang kasih dan sekiranya parti itu menarik sokongan ia tidak akan memberi sebarang kesan, kata timbalan presidennya, Mohamad Hasan.
Beliau yang juga menteri pertahanan mengingatkan ahli Umno supaya sedar diri dan tidak berkelakuan seperti ketika parti itu memerintah negara ini dulu.
Katanya, ini terutamanya selepas parti Melayu itu mencatatkan prestasi mengecewakan pada Pilihan Raya Umum ke-15 (PRU15) yang berlangsung pada November tahun lepas apabila hanya mampu memperoleh 26 kerusi Parlimen.
Ia merupakan prestasi terburuk yang pernah dicatatkan parti itu sejak penubuhannya.
"Kita ini dalam kerajaan menumpang kasih saja.
“Kalau kita keluar esok pagi pun dengan 30 kerusi, kerajaan takkan tumbang," katanya dalam satu wawancara bersama Umno Online baru-baru ini.
"Sebab kerajaan ada 148 (kerusi). Tak tumbang, jadi jangan acah-acah. Orang tidak takut. Jadi berperangai elok-elok."
Baru-baru ini, bekas naib presiden Umno, Ismail Sabri Yaakob menyifatkan keberadaan parti Melayu itu dalam kerajaan pimpinan Anwar Ibrahim sebagai “kahwin paksa”.
Katanya, keretakan dalam gabungan antara Barisan Nasional (BN)-Pakatan Harapan (PH) itu sudah boleh dilihat apabila sekurang-kurangnya dua pemimpin kanan Umno Johor menegur beberapa pemimpin DAP dan PKR kerana melontarkan komen yang dianggap sebagai menghina parti Melayu itu.
"Setakat ini, baru permulaan. Kita tengoklah. Saya tak mahu komen lebih.
“Tapi dah ada dah, DAP komen tentang Umno, Umno komen tentang DAP," kata bekas perdana menteri itu.
Sementara itu, Mohamad yang juga ahli Parlimen Rembau turut mengingatkan ahli partinya supaya tidak berlagak seperti menang pilihan raya dan mula memperbaiki imej Umno yang mula mencatatkan trend penurunan sokongan sejak PRU11 pada 2004.
"Kadang-kadang kita lupa, kita berlagak macam kita menang. Kita tidak berubah mengambil sikap orang kalah.
"Jangan cerita mengenai hala tuju. Bila orang dah lemas mana ada hala tuju. Hala tuju dia (Umno) adalah untuk hidup," katanya.
Mengulas mengenai kedudukan Umno dalam kerajaan, Mohamad menyifatkan ini sebagai takdir Allah apabila BN yang menang 30 kerusi berupaya jadi kerajaan manakala Perikatan Nasional (PN) yang memperoleh 74 kerusi tidak dapat berbuat demikian.
Beliau turut menyarankan supaya Umno menggunakan peluang ini untuk membina semula kekuatan parti secara diam-diam dengan mengambil hati rakyat semula.
"Kalau sesiapa jadi menteri atau timbalan menteri, urus baik-baik supaya orang boleh melihat kualiti pemimpin menteri Umno ini lebih baik dari menteri lain.
"Lebih baik jadi penyemak imbang di dalam berbanding di luar.
“Itu yang sedang kita lakukan, menyemak imbang kerajaan dari dalam," tambah beliau.


Mungkin ada tawar menawar Anwar dengan Sabah, Sarawak, kata peguam

Keputusan terkini kerajaan campuran dan peguam negara menarik balik kes rayuan penggunaan kalimah Allah dalam penerbitan penganut agama Kristian dijangka memberi hak kepada Sabah dan Sarawak untuk menggunakan kalimah itu tanpa sekatan.
Peguam Rafique Rashid berkata, arahan ini sebagai satu langkah yang berbahaya memandangkan pengembangan apa-apa jenis doktrin atau kepercayaan agama dalam kalangan orang Islam adalah dilarang oleh Perkara 11(4) Perlembagaan Persekutuan.
“Tetapi apabila ‘Allah’ boleh digunakan tanpa sekatan bukankah ianya boleh cetuskan persoalan?” katanya kepada MalaysiaNow.
Katanya, apabila notis pemberhentian dalam kes penganut Kristian Jill Ireland oleh peguam negara, pada minggu yang sama didapati Gereja Sidang Injil Borneo (SIB) turut menarik balik permohonan semakan kehakiman berhubung hak menggunakan kalimah Allah dalam penerbitan dan amalan keagamaan Kristian pada 25 April lalu.
Menurut Rafique, keputusan itu amat menarik untuk diteliti kerana beliau yakin dan percaya keputusan tersebut dilihat tidak dibuat secara kebetulan.
“Saya melihat kepada kumpulan-kumpulan ini sebenarnya ingin menegakkan hak mereka dari segi negeri Sabah dan Sarawak untuk mengamalkan agama Kristian dan juga menggunakan perkataan-perkataan dalam bahasa Melayu berkaitan dengan amalan-amalan mereka di sana.
“Pandangan saya adalah apabila kerajaan memerlukan sokongan daripada Sabah dan Sarawak untuk mengekalkan kuasa di Putrajaya, saya merasakan akan ada beri dan terima dari segi hak-hak orang Kristian mengamalkan agama mereka di sana.
“Mungkin di situ ada tawar menawar untuk digunakan sesuatu kalimah dalam bahasa Melayu bagi pembelajaran orang-orang Kristian di Sabah dan Sarawak.”
Anwar Ibrahim dalam Sesi Soal Jawab Perdana Menteri (PMQ) pada Selasa memaklumkan keputusan kerajaan menarik balik rayuan dalam kes kalimah Allah adalah selari dengan nasihat Yang di-Pertuan Agong Sultan Abdullah Sultan Ahmad Shah dan keputusan Majlis Raja-Raja Melayu.
Bagaimanapun, beliau tidak menyatakan bilakah pertemuan bersama Agong dibuat sama ada sebelum atau selepas kerajaan menarik balik rayuan tersebut.
Pihak mana lebih penting?
Mengulas lanjut, Rafique juga mempersoalkan sikap kerajaan yang dilihat “kunci mulut” dalam tempoh sebulan sejak Pejabat Peguam Negara memfailkan notis itu di Pejabat Pendaftar Mahkamah Rayuan di Putrajaya pada 18 April lalu.
Lebih pelik, katanya, mengapa isu itu hanya timbul pada bulan Mei dan apakah alasan yang menyebabkan isu itu disimpan rapi oleh kerajaan selama sebulan?
“Apabila timbul ianya mengundang pelbagai reaksi. Menteri KDN tidak begitu jelas penerangannya.
“Katanya itu keputusan Kabinet, perlu kemas kini arahan pentadbiran.”
Beliau menegaskan dalam keseluruhan penghakiman langsung tidak dinyatakan larangan kalimah Allah hanya tidak terpakai pada negeri Sarawak.
Meskipun Jill ialah orang Sarawak tetapi rampasan cakera padat yang membawa kepada kes itu dirampas di LCCT 2, Sepang.”Bagaimana pula hanya isu Sarawak? Dari mana PM10 dapat perkara ini?
“Sebelum ini Sultan Selangor, Sultan Johor, Majlis Agama Selangor, Johor dan Kedah jelas menyatakan perlu dirayu keputusan Jill Ireland ini. Persoalannya sekarang apa pendirian Kerajaan Madani?
“Apabila rayuan ditarik balik, maka jelas kerajaan tidak lagi minat tentang isu kalimah Allah,” katanya.
Rafique turut menyorot kembali kepada rentetan kes yang berlaku pada 1986 di mana Anwar pada masa itu berada di dalam kerajaan dan menganggotai satu jawatankuasa bersama-sama timbalan perdana menteri Abdul Ghafar Baba dan James Ongkili.
Menurutnya, mereka jugalah yang menentukan kalimah Allah, Kaabah, Baitullah, dan Solat tidak boleh digunakan dengan syarat di kulit luar dinyatakan perkataan “untuk agama Kristian”.
“Mengapa PM10 tidak pertahan perkara ini?
“Bukankah itu keputusan beliau juga? Atau PM10 juga mudah lupa?”
Tambahnya lagi, mana-mana kerajaan wajib pertahan struktur asas tersebut memandangkan agama Islam adalah agama rasmi Persekutuan.
Ini juga bermakna, kalimah Allah itu satu dan hanya boleh digunakan oleh penganut Islam kerana maksud penggunaan kalimah Allah dalam fahaman penganut Kristian adalah tidak sama.
Atas sebab itu, beliau menegaskan keputusan kes Jill adalah terpakai kepada seluruh negara dan apabila ianya tidak dirayu maka ianya tidak boleh diketepikan sehingga kes lain dibawa ke mahkamah.
Pada perkembangan sama, Rafique turut mempertikai keberadaan tiga individu yang mengemukakan afidavit dalam kes Jill Ireland mengatakan mereka tidak terkeliru dengan penggunaan kalimah Allah oleh penganut Kristian.
Mereka ialah Ahli Parlimen Bangi Syahredzan Johan, Ahli Dewan Undangan Negeri (Adun) Tebing Tinggi Abdul Aziz Bari dari DAP dan bekas ahli akademik Azmi Sharom.
Soalnya, adakah mereka bertiga itu sahaja sudah mencukupi untuk mewakili suara orang-orang Islam di Malaysia?
“Saya rasa tidak mencukupi kerana pada masa sama perlu ingat bahawa dalam prosiding kes Jill Ireland ini, pemegang-pemegang taruh yang lebih utama adalah majlis agama negeri-negeri dan sultan-sultan yang mempunyai bidang kuasa agama Islam di negeri-negeri dibenarkan mencelah dalam proses ini.”
Atas sebab itu, Rafique mencadangkan supaya orang ramai membuat pungutan suara atau referendum bagi menentukan siapakah dalam kalangan masyarakat massa yang benar-benar tidak memahami permasalahan ini dan siapakah yang merasakan keputusan kerajaan menarik balik rayuan sebagai langkah yang tepat.
Beliau tidak menolak dakwaan masih banyak pihak yang keliru dengan impak keputusan dari kes Jill yang jelas pada media sosial apabila ramai pengguna memberikan komen dan kenyataan yang tidak benar mengenai hal itu.
Katanya, kekeliruan itu pula berpunca tidak lain dan tidak bukan daripada Anwar sendiri apabila beliau menyatakan kes Jill hanya ada kaitan dengan Sarawak.
“Bacalah alasan penghakiman, memang tidak ada dinyatakan langsung dalam perenggan-perenggan itu bahawa Yang Arif Hakim kata isu ini hanya terpakai untuk Sarawak. Tiada.
“Bahkan kalau kita lihat kepada arahan KDN pada 1986 atau polisi Kabinet, ianya juga tidak menyebut langsung pada negeri mana tetapi menyatakan Malaysia iaitu pada seluruh negara.
“Dan pihak yang paling penting dan kena bercakap buat masa ini adalah peguam negara kerana dia adalah peguam oleh kerajaan dan individu yang memfailkan rayuan dan orang yang sama menarik rayuan.
“Jadi, peguam negara kena jawab dan buat penjelasan.”


SPR keluarkan 7,601 kertas undi pos bagi PRN Melaka

Sebanyak 7,601 kertas undi pos telah dikeluarkan Suruhanjaya Pilihan Raya (SPR) kepada pengundi yang layak mengundi secara pos bagi Pilihan Raya Negeri (PRN) Melaka.Setiausaha SPR Ikmalrudin Ishak dalam kenyataan hari ini memaklumkan jumlah itu meliputi 6,871 kategori Borang 1A membabitkan petugas pilihan raya, ahli/pegawai SPR, anggota polis, anggota tentera dan petugas media.Sebanyak 511 kertas undi pos bagi kategori Borang 1B dikeluarkan membabitkan warganegara Malaysia yang berada di luar negara dan 113 kategori Borang 1C (sembilan agensi dalam sektor keselamatan dan kesihatan) serta 106 pengundi tidak hadir (PTH) luar negara.Kertas undi pos berkenaan dikeluarkan mengikut peruntukkan di bawah peraturan 3, Peraturan-Peraturan Pilihan Raya (Pengundian Pos) 2003 bagi Pilihan Raya Umum (PRU) Dewan Undangan Negeri (DUN) Melaka Ke-15.“Pengeluaran kertas undi pos pada 9 November (Selasa) dijalankan oleh petugas pilihan raya di semua 28 kawasan DUN,” katanya.Ikmalrudin berkata proses pengeluaran kertas undi pos dijalankan dengan kehadiran wakil calon daripada semua parti atau individu yang bertanding.“Semua pengundi pos diingatkan supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus DUN berkenaan sebelum 5 petang pada hari mengundi 20 November (Sabtu).“Pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya.SPR menetapkan tarikh mengundi bagi PRN Melaka pada 20 November dan undi awal pada 16 November, berikutan pembubaran DUN pada 4 Oktober lepas selepas empat ahli Dewan Undangan Negeri menarik sokongan terhadap ketua menteri.


Tiada perarakan Thaipusam, hanya petugas dibenarkan bawa patung

Tiada sebarang perarakan yang dibenarkan ketika proses membawa patung Dewa Murugan di ibu negara, sempena sambutan Thaipusam minggu depan, kata Menteri Wilayah Persekutuan Annuar Musa.Beliau sebaliknya berkata, hanya pergerakan dengan garis panduan yang ketat dibenarkan, sewaktu membawa patung itu dari Kuil Sri Subramaniam Swamy Batu Caves ke Kuil Sri Maha Mariamman Temple Dhevasthanam, Jalan Tun HS Lee dan seterusnya, kembali semula ke Batu Caves.“Tiada perarakan dibenarkan. Cuma kebenaran pergerakan membawa Patung Dewa Murugan ke Batu Caves tanpa apa-apa perarakan..dan membawanya balik semula selepas hari perayaan.“Garis panduan telah diberikan dan akan dikuatkuasakan,” katanya melalui ciapan di Twitter hari ini.Sebelum ini, agensi Bernama melaporkan Annuar sebagai berkata, Majlis Keselamatan Negara (MKN) meluluskan pergerakan pedati (chariot passage) yang membawa arca Dewa Murugan sempena perayaan Thaipusam.Beliau berkata, pergerakan pedati dari kuil Jalan Bandar ke Batu Caves adalah pada 27 Januari, dan akan kembali dari Batu Caves ke kuil Jalan Bandar pada 29 Januari.Katanya, ia perlu mengikut syarat dan mematuhi prosedur operasi standard (SOP) Dewan Bandaraya Kuala Lumpur (DBKL).“Syaratnya, ‘Chariot’ (pedati) tidak boleh berhenti di mana-mana, pengikut tidak lebih daripada 10 orang, tiada muzik dan lain-lain,” katanya menjelaskan laporan media yang megelirukan sebelum ini.


Muhyiddin yakin bakal bentuk kerajaan, Anwar juga

Perikatan Nasional (PN) dan Pakatan Harapan (PH) kedua-duanya yakin bakal mentadbir Putrajaya, ketika kedua-duanya muncul sebagai pemenang Pilihan Raya Umum ke-15 (PRU15), walaupun kedua-duanya masih tidak mempunyai majoriti mudah untuk membentuk kerajaan.
Pengerusi PN Muhyididin Yassin memecah penantian seluruh rakyat Malaysia dengan memberi bayangan gabungan itu sedang menuju pembentukan kerajaan baru ke Putrajaya selepas memenangi 73 kerusi Parlimen setakat jam 3.00 pagi.
Muhyiddin menegaskan melalui mesyuarat khas pimpinan PN, gabungan itu bersetuju untuk mengalu-alukan mana-mana parti politik yang menerima prinsip perjuangannya untuk melahirkan kerajaan yang bersih, prihatin dan stabil di peringkat persekutuan.
"PN juga ada kerusi yang mencukupi untuk bentuk kerajaan negeri di Perlis," katanya pada satu sidang media di Shah Alam, Selangor bersama barisan pimpinan PN kira-kira sembilan jam selepas pusat mengundi bagi PRU15 ditutup.
Kenyataan Muhyiddin kemudiannya disambut sorakan dan laungan penyokong yang hadir mengatakan mereka menolak kerjasama politik dengan Barisan Nasional (BN).
"Tolak Zahid, tolak Zahid," laung penyokong disaksikan Muhyiddin dan ahli majlis tertinggi PN.
Antaranya Presiden PAS Abdul Hadi Awang, Timbalan Presiden Bersatu Ahmad Faizal Azumu dan Presiden Gerakan Dominic Lau.
Bagaimanapun, Muhyiddin meredakan keadaan dengan mengatakan tidak perlu menamakan mana-mana pihak memandangkan tawaran itu terbuka kepada sesiapa yang bersetuju dengan prinsip PN.
"Ini bermakna kita perlu ambil kira pihak-pihak tertentu dari parti-parti lain.
"Kalau mereka ini sehaluan dengan perjuangan, PN akan pertimbangkan secara mendalam," katanya kepada hadirin yang menunggu pengumuman PRU15 sejak pukul 6 petang, semalam.
Mengulas lanjut, beliau menegaskan pendirian PN menyatakan tiada kerjasama akan dibuat antara gabungan itu dan Pakatan Harapan (PH).
Dalam pada itu, Pengerusi PH Anwar Ibrahim turut yakin bakal membentuk kerajaan dengan majoriti kerusi melebihi 111 walaupun enggan mendedahkan bagaimana mereka boleh mempunyai angka yang cukup.
Setakat ini, tiada satu parti politik yang mempunyai kerusi secukupnya untuk membentuk kerajaan secara majoriti.
Ini membawa petanda bahawa kerajaan yang akan terbentuk pada masa terdekat adalah sebuah kerajaan campuran.
Dalam pada itu, Muhyiddin berkata pihaknya akan menghubungi blok parti politik dari Sabah dan Sarawak untuk perbincangan lanjut mengenai perkembangan politik semasa pada pagi esok.
Terdahulu, pemimpin-pemimpin utama politik Sabah dan Sarawak menyatakan persetujuan untuk membentuk kerjasama sebagai "blok Borneo" dengan memberikan sokongan kepada kerajaan pusat yang bakal memberi manfaat kepada negeri itu.
Pada perkembangan sama, Muhyiddin turut memberitahu PN sudah menerima satu surat dari Istana Negara.
Bagaimanapun, beliau tidak boleh mendedahkan isi kandungan dokumen itu.
Menurut Muhyiddin, surat itu menyenaraikan beberapa arahan dan keperluan yang perlu diselesaikan dalam kadar segera selewat-lewatnya pada petang esok.
"Bukan menghadap (Yang di-Pertuan Agong). Tetapi adalah beberapa perkara yang perlu dipenuhi," katanya.


Selepas 6 bulan, penduduk Hulu Langat masih ‘trauma’ dengan banjir

Selepas enam bulan Hulu Langat di Selangor dilanda insiden banjir terbesar yang pernah dialaminya, aktiviti masyarakat di daerah itu dilihat seakan-akan sudah kembali seperti biasa.Bagaimanapun, tinjauan MalaysiaNow di sekitar kawasan itu mendapati kebanyakan kedai sudah kembali beroperasi manakala kediaman penduduk pula selesai dibaik pulih dan boleh didiami.Namun begitu, terdapat juga beberapa kesan “peninggalan” daripada insiden banjir tersebut yang akan terus mengingatkan masyarakat setempat akan bahaya yang menanti mereka pada masa hadapan.Antaranya, kesan air banjir yang masih kelihatan pada beberapa dinding kediaman penduduk di situ, menandakan ketinggian paras air ketika rumah mereka ditenggelami selain beberapa rumah yang terpaksa ditinggalkan akibat kerosakan teruk.Bagi penduduk dari Batu 15, Dusun Tua, Mohd Riffin Arsat, insiden banjir tersebut menyebabkan dia dan anaknya terpaksa berpindah dan mencari kediaman baru apabila rumah yang sudah didiaminya lebih 31 tahun hampir roboh akibat insiden banjir tersebut.Mohd Riffin Arsat menyusun kayu tinggalan rumahnya di Hulu Langat.Malah, kejadian banjir yang berlaku pada waktu malam dan begitu pantas itu menyebabkan Riffin tinggal sehelai sepinggang apabila dia terpaksa meninggalkan segala harta benda miliknya untuk menyelamatkan diri ke kawasan tinggi.“Apabila esoknya saya pulang ke rumah, semua barangan termasuk pakaian saya rosak dan dipenuhi lumpur,” katanya kepada MalaysiaNow.“Apa yang saya pakai pada malam itu, itu sajalah harta saya yang tinggal,” katanya.Menurut Riffin, insiden banjir itu mengakibatkan rumahnya yang diperbuat daripada kayu menjadi senget dan tidak selamat untuk didiami, menyebabkan dia dan anaknya terpaksa tidur di sebuah perhentian bas di depan rumahnya selama tiga hari sementara mereka memikirkan langkah seterusnya.Meskipun berdepan dugaan besar itu, Riffin tetap berasa syukur apabila ramai tampil membantunya seperti menyumbangkan makanan dan pakaian.“Ada juga NGO yang menghulurkan sumbangan kewangan, manakala NGO seperti Majlis Perundingan Islam Malaysia (Mapim) sudah beberapa kali datang melawat saya untuk menyumbang barangan keperluan,” tambah Riffin.Riffin berkata, sejak daripada insiden itu, dia kini menetap di Nanding, Hulu Langat, bersama anaknya yang bekerja sebagai seorang penghantar barang.Katanya, kediaman lamannya dirobohkan kira-kira sebulan yang lalu oleh tuan tanah atas faktor keselamatan.Sementara itu, tinjauan MalaysiaNow sekitar rumah Riffin turut mendapati, dua lagi rumah yang diperbuat daripada kayu mengalami kerosakan teruk dan penghuninya dikatakan berpindah ke tempat lain.Hassan Ibrahim yang berkerusi roda masih mengalami trauma jika hujan lebat melanda kawasan rumahnya.Seorang lagi penduduk Dusun Tua, Hassan Ibrahim, berkata walaupun insiden banjir besar itu berlaku enam bulan lalu, ia masih menghantui dirinya kerana bimbang insiden sama akan berulang pada masa hadapan.Hassan berkata, setiap kali hujan di kawasan itu, dia sukar untuk tidur malam kerana bimbang paras air akan meningkat secara mendadak, malah disebabkan kediamannya terletak bersebelahan dengan Sungai Langat, dia sedar akan risiko menjadi antara rumah terawal dinaiki air.“Saya dan isteri sudah menetap sini lebih 40 tahun dan ini merupakan banjir yang paling teruk pernah dialami, malah lebih teruk daripada insiden banjir pada 1971.”“Setiap kali hujan memang saya susah hati,” kata Hassan yang kudung kaki kanan akibat kemalangan tujuh tahun lalu.Menurut Hassan, rumahnya siap dibaik pulih pada Mei lalu selepas menerima bantuan zakat“Apabila air sudah surut, beberapa bahagian rumah kami hilang. Hanya tinggal ruang tamu.”“Nilai kerugian dianggarkan sekitar RM100,000. Mujur kami terima bantuan zakat untuk melakukan kerja baik pulih,” tambahnya.Mengulas lanjut, Hassan dan isteri berharap untuk berpindah ke sebuah lokasi baru yang bebas daripada insiden banjir kerana tidak lagi mahu menghadapi situasi sama.“Tetapi kami tak mampu untuk beli rumah baru kerana harga tanah atau rumah baru lebih daripada kemampuan kami.“Apa saja yang kami boleh buat? Hanya teruskan kehidupan di sini dan berdoa agar terus selamat,” katanya.


Mat Hasan calon TPM?

Apabila Umno mengumumkan Ismail Sabri Yaakob sebagai calon perdana menteri bagi Pilihan Raya Umum ke-15 (PRU15), di mana letaknya nasib timbalan presidennya, Mohamad Hasan?Bayangkan senario di mana Umno dan Barisan Nasional (BN) menang PRU15 tanpa memerlukan sokongan pihak ketiga, di mana Mohamad yang dikenali sebagai Mat Hasan, Ismail dan Ahmad Zahid Hamidi selaku presiden sama-sama memenangi kerusi ahli Parlimen.Siapakah yang akan mengangkat sumpah sebagai perdana menteri dalam keadaan Umno tidak perlu berunding dengan pihak ketiga untuk membentuk kerajaan?Mengikut apa yang diumum hari ini, Ismail selaku naib presiden Umno akan mengangkat sumpah sebagai perdana menteri.Tetapi jika Umno tidak perlu berunding dengan sesiapa untuk membentuk kerajaan, apa yang boleh menghalang Mat Hasan untuk mengangkat sumpah dengan anggapan bahawa presidennya masih bergelut dengan kes rasuah di mahkamah ketika itu?Kedudukan Mat Hasan adalah lebih tinggi berbanding Ismail.Bukankah pelik apabila naib presiden Umno diangkat sebagai perdana menteri manakala timbalan presiden pula menjadi timbalan perdana menteri?Kini, tiba-tiba muncul dakwaan daripada ahli majlis tertinggi Umno Razlan Rafii yang menyatakan ada gerakan untuk merosakkan reputasi Mat Hasan.Di dalam politik, tiada kebetulan.Jika mengikut ranking parti, Mat Hasan adalah calon perdana menteri yang sebenar bagi Umno jika Zahid terus bergelut dengan kesnya di mahkamah.Jika mengikut keputusan parti, Ismail adalah calon perdana menteri Umno.Segalanya kini bergantung kepada keputusan PRU15.Jika Umno menang besar tanpa perlu mengadakan rundingan untuk membentuk kerajaan, peluang Ismail mengangkat sumpah sebagai perdana menteri mungkin berliku.Jika Umno perlu membuat rundingan untuk membentuk kerajaan, peluang Ismail menjadi perdana menteri semula cerah bergantung kepada cara beliau mengendalikan memorandum persefahaman (MoU) dengan pembangkang yang kini dituntut Umno untuk ditamatkan pada bulan Julai nanti.Umno kini kelihatan bergerak seperti sudah menang di PRU15.Oleh sebab itu, tidak hairan mengapa percaturan dalaman menjadi fokus kerana pada hemat pimpinannya, cabaran dari luar tidak lagi dapat mengugat kedudukan Umno.


Cadangan beri kerja kepada pelarian, pekerja asing tanpa dokumen disambut baik

Pakar ekonomi dan pemimpin pertubuhan bukan kerajaan (NG0) menyambut baik cadangan Persekutuan Majikan-Majikan Malaysia (MEF) untuk menggajikan pelarian dan migran tanpa dokumen sebagai penyelesaian kepada masalah kekurangan buruh di negara ini.MEF sebelum ini menyatakan, industri perladangan kerugian RM30 bilion kerana kekurangan tenaga buruh.Dilema itu turut menjangkiti sektor lain seperti pembuatan, pelancongan dan pembinaan.Penganalisis ekonomi, Barjoyai Bardai dari Universiti Tuanku Abdul Rahman berkata, dari segi kos, negara akan dapat menjimatkan perbelanjaan dan bebanan menjaga kumpulan yang besar ini dari segi kos sara hidup.“Kita akan serta merta memanfaatkan kumpulan sumber manusia lebih 100,000 orang yang kini merasakan mereka terseksa kerana disekat pergerakannya di kem tahanan,” katanya kepada MalaysiNow.“Mereka sudah bosan menunggu bila mereka akan dihantar ke negara ketiga sebagai negara destinasi bila mereka akan dijadikan warganegara baru.”Sementara Mahi Ramakrishnan, aktivis daripada kumpulan Beyond Borders berkata, walaupun kesan kemasukan pelarian dan pekerja asing tanpa dokumen terhadap peluang pekerjaan rakyat tempatan sering disebutkan, kekurangan pekerja di sesetengah sektor menjadikan langkah menyerap golongan tersebut berhemah.“Apa yang penting memastikan mereka diberikan hak dan manfaat termasuk pakej gaji.“Apa yang menjadi kebimbangan ialah salah guna dan eksploitasi para pekerja,” katanya.Antara penyalahgunaan pekerja migran termasuk tidak membayar gaji, menyekat pasport milik mereka dan melaporkan kehadiran mereka kepada pihak berkuasa selepas kerja disiapkan bagi mengelak membayar gaji.Menurut Mahi, mekanisme aduan yang berkesan mesti dilaksanakan dan laporan perlu diambil serius.Menurut statistik, Malaysia mempunyai hampir setengah juta pelarian yang mana pelarian etnik Rohingya menjadi kumpulan terbesar dengan 100,000 pelarian berada di Malaysia.Katanya, Malaysia mempunyai pekerja asing tanpa dokumen dan pelarian yang cukup untuk menampung keperluan industri.“Ia tidak masuk akal untuk membawa pekerja dari luar,” katanya.Seramai 500,000 pekerja Bangladesh dijadualkan memasuki Malaysia tahun ini untuk memenuhi keperluan industri.Bagaimanapun, Barjoyai menimbulkan persoalan selepas mereka diambil bekerja.“Mereka akan menjalani hidup biasa dan hidup bersama masyarakat kita, tapi untuk berapa lama?“Adakah kita akan terus menjadikan mereka warganegara atau mereka akan terus menunggu untuk berhijrah ke negara ketiga,” soalnya.Ini kerana menurut Barjoyai, mengekalkan status mereka sebagai pelarian akan merendahkan motivasi untuk bekerja.Pelarian Rohingya terutamanya, merupakan petani dan nelayan di negara asal mereka.Justeru, menurut Barjoyai mereka mungkin tidak mempunyai kemahiran untuk pekerja di sektor perladangan atau sektor kotor, bahaya dan sukar (3D).“Saya rasa kita perlu kelaskan kumpulan pelarian mengikut kemahiran, minat dan kelayakan dan cuba masukkan mereka ke dalam sektor yang paling sesuai untuk mereka.“Di mana pun mereka ditempatkan, mereka perlu diambil berasaskan pada kaedah suka-sama-suka dan tidak mengerah kesemuanya sekali,” katanya.Sementara itu, aktivis Rohingya di Malaysia, Mohamad Sadek Ali Hussein, Rohingya sebagai mangsa genosid menjadi golongan paling rentan sementara menunggu penyelesaian jangka masa panjang.“Jadi, sebarang kebarangkalian pekerjaan sementara akan dihargai dan ia merupakan satu usaha dari Malaysia untuk menamatkan krisis pelarian selain satu langkah ke depan dalam menghapuskan kemiskinan,” katanya.Dalam pada itu, Mahi berkata, kadar gaji minimum yang ditetapkan kerajaan ketika ini sangat rendah sehingga menyukarkan pekerja tempatan menanggung keluarga.“Tidak banyak bukti bahawa kemasukan migran merendahkan gaji pekerja tempatan yang kurang berkemahiran yang sekarang ini pun dibayar dengan rendah.“Penyerapan migran berkemahiran tinggi atau pelarian ke dalam pasaran kerja akan meningkatkan inovasi dan kesan positif terhadap produktiviti dalam jangka masa panjang.”


Tak mustahil Umno kerjasama dengan DAP, kata Tajuddin

Pengarah Pilihan Raya Umno, Tajuddin Abdul Rahman tidak menolak kemungkinan sebarang kerjasama partinya dengan DAP dan PKR, selepas timbul beberapa desakan daripada kumpulan yang dipimpin oleh bekas perdana menteri, Najib Razak untuk keluar daripada kerajaan Perikatan Nasional (PN).“Apa sahaja boleh berlaku dalam politik,” katanya kepada pemberita hari ini, ketika ditanya apakah Umno bersedia membentuk kerjasama dengan Pakatan Harapan (PH), gabungan yang terdiri daripada DAP, PKR dan Amanah.Majlis Kerja Tertinggi Umno, yang turut dianggotai Tajuddin, dijangka mengadakan mesyuarat Rabu ini bagi membincangkan gesaan yang dibuat berulang kali daripada semua akar umbi untuk keluar dari kerajaan PN.Tajuddin juga sempat menyindir Setiausaha Agung Barisan Nasional (BN) Annuar Musa kerana sering melafazkan tolak sebarang kerjasama dengan Anwar Ibrahim dan DAP, PKR.“Dia selalu mengatakan ‘Tidak DAP, Tidak Anwar’, seolah sedang meratip (mengulangi).”Tambahnya, Umno juga merasakan kerjasama dengan Bersatu bakal “terkubur” ekoran keadaan politik ketika ini yang menunjukkan parti Melayu itu tiada kedudukan dalam kerajaan untuk memperkasakan parti.“Banyak yang berlaku apabila Bersatu dilihat cuba untuk mengembangkan sayapnya hingga ke peringkat akar umbi. Ahli Umno dipujuk untuk tinggalkan Umno. Bersatu nak tubuh cawangan seluruh pelusuk kampung dan yang diambil jadi ahli adalah orang Umno.“Kerana mereka ada kuasa, kedudukan dan ada duit. Jadi kami lihat Bersatu akan kembangkan partinya menjadi besar sehinggakan Umno menjadi parti kecil malah sekarang dalam Kabinet pun Umno hanya mendapat jawatan-jawatan kecil.”“Dia selalu mengatakan ‘Tidak DAP, Tidak Anwar’, seolah sedang meratip (mengulangi).”Pada 2 Januari, Tajuddin, yang merupakan antara orang kuat dalam Umno menyatakan tidak akan menyokong Perdana Menteri Muhyiddin Yassin, dan pada masa yang sama menyindir PAS kerana melanggar piagam Muafakat Nasional yang ditandatangani bersama pada 2019.Parti Islam itu sebelum ini menegaskan tidak akan meninggalkan PN, dan sering melaungkan sokongannya terhadap kepimpinan Muhyiddin.Menurut Tajuddin, PAS seharusnya mengutamakan kerjasama dengan Umno selepas ia terbukti berjaya dalam beberapa pilihan raya kecil yang diadakan sebelum ini ketika sama-sama dalam blok pembangkang.“Kami berharap PAS untuk terus setia bersama-sama dengan kami,” tambahnya.Tajuddin berkata, Umno sebelum ini menyokong kerajaan PN yang dipimpin oleh Bersatu tahun lalu kerana mahukan kestabilan politik.“Kami sangka sumbangan Umno akan diiktiraf, tetapi sayangnya (ini tidak berlaku).”Ketika ditanya adakah kesemua 39 ahli Parlimen Umno akan menyokong sebarang keputusan untuk keluar daripada kerajaan sekarang, Tajuddin berkata hanya dengan seorang atau dua ahli Parlimen diperlukan untuk menumbangkan kerajaan PN.Mengulas tindakan Pengerusi Umno Kelantan, Ahmad Jazlan Yaakub meletak jawatan pengerusi Lembaga Minyak Sawit Malaysia (MPOB), Tajuddin berkata ia ibarat menarik diri daripada menyokong kerajaan PN.“Mungkin itu triggered (pencetus) bukan sahaja Umno yang menolak Bersatu pada PRU15 tetapi Jazlan seorang ahli Parlimen yang menjadi anggota PN, sebab tanpa sokogan ahli Parlimen Umno, PN tidak boleh berdiri tegak.“Tindakan Jazlan pada bacaan saya dia menarik diri menyokong PN jadi berkurang satulah kalau betul,” katanya sambil memaklumkan beliau tidak mengetahui selepas ini berapa ramai lagi ahli Parlimen Umno yang akan melepas jawatan lantikan politik kerajaan PN.Tajudddin bagaimanapun memaklumkan, secara dasarnya Umno masih kekal menyokong kerajaan PN sehingga PRU15.“Sekarang ini tidak timbul keluar dari kerajaan (en block) itu tidak dapat lagi kita lihat apa pendirian parti terhadap kerajaan PN.“Jangan salah faham ia bukan melibatkan keputusan MKT untuk bekerjasama dengan mana-mana pembangkang jika Umno terus ditekan sudah pasti Umno perlukan survival mencari rakan baru.“Umno akan fikirkan bagaimana untuk bangkitkan semula sebagai sebuah parti.”


801 kes baru Covid-19, 573 dilaporkan pulih

Sebanyak 801 kes baru jangkitan Covid-19 dilaporkan hari ini menjadikan angka keseluruhan penularan dalam negara berjumlah 29,441.Daripada jumlah kes baru itu, 2 merupakan kes import.Sabah kekal mencatatkan kes harian tertinggi iaitu 546 atau 68.2%Ketua Pengarah kesihatan Dr Noor Hisham Abdullah berkata sebanyak 573 pesakit sembuh dan dibenarkan pulang.“Jumlah keseluruhan kes sembuh sebanyak 19,072 atau 64.78%,” katanya dalam sidang media hariannya hari ini.Noor Hisham berkata 10,123 kes aktif kini sedang menerima rawatan di hospital, 94 pesakit di tempat di Unit Rawatan Rapi termasuk 25 memerlukan bantuan alat pernafasan.“Dukacita dimaklumkan terdapat lapan kes kematian baru dilaporkan,” katanya.Tambahnya, terdapat empat kluster baru turut dikesan.


Serangan gereja di Nigeria ragut 40 nyawa

Angka korban akibat serangan berdarah di sebuah gereja di barat daya Nigeria pada Ahad meningkat kepada 40 orang, kata gabenor wilayah Ondo, Arakunrin Rotimi Akeredolu pada Rabu.Sementara itu, 61 mangsa yang cedera kini dirawat di hospital tempatan, dan 26 orang telah dibenarkan keluar dari hospital, lapor Xinhua.Taman peringatan akan dibina bagi mengebumikan mereka yang terbunuh dalam serangan itu.Kerajaan negeri turut mewujudkan sebuah akaun bank bagi memudahkan orang ramai menyalurkan sumbangan kepada keluarga mangsa dan mangsa yang terselamat, katanya.Pada Isnin, Akeredolu mengisytiharkan tempoh perkabungan tujuh hari dan mengarahkan agar bendera dikibarkan separuh tiang di semua bangunan awam sebagai mengenang mangsa terkorban.Dalam satu kenyataan yang dikeluarkan pada Ahad di Abuja, Presiden Nigeria Muhammadu Buhari mengutuk pembunuhan kejam itu.


Kumpulan hak asasi manusia kecam kerajaan rayu keputusan beri kerakyatan kanak-kanak

Lawyers for Liberty (LFL) hari ini mengecam langkah kerajaan memfailkan rayuan terhadap keputusan Mahkamah Tinggi yang memerintahkan Jabatan Pendaftaran Negara (JPN) mengeluarkan sijil kelahiran untuk kanak-kanak lelaki berusia lima tahun.
Kumpulan hak asasi manusia itu turut mempersoalkan motif Putrajaya berbuat demikian.
Pengarah LFL Zaid Malek berkata rayuan yang difailkan itu menunjukkan kerajaan tidak serius untuk menangani masalah individu tanpa kerakyatan meskipun kenyataan Menteri Dalam Negeri Saifuddin Nasution Ismail baru-baru ini menyifatkan perkara itu sebagai isu nasional yang serius.
“Dan lebih teruk lagi, (ia) terus mengekalkan masalah dengan memanjangkan isu dengan memfailkan rayuan yang tidak bermaruah untuk menjadikan kanak-kanak malang ini tidak memiliki kewarganegaraan seumur hidup.
"Apakah justifikasi mereka terhadap perkara ini? Ujian DNA mengesahkan bahawa bapa kandung kanak-kanak itu adalah warganegara Malaysia," kata Zaid dalam satu kenyataan.
Mahkamah Tinggi Kuala Lumpur pada 18 Mei mengarahkan JPN supaya mengeluarkan sijil kelahiran kepada kanak-kanak itu sebagai rakyat Malaysia.
Menurut LFL, mahkamah berhak menentukan taraf warganegara mengikut Perkara 14(1)(b) Perlembagaan Persekutuan, setelah menetapkan paterniti bapanya adalah warga Malaysia mengikut keputusan Mahkamah Persekutuan sebelum ini pada 2022.
"Keputusan Mahkamah Persekutuan oleh ketua hakim secara terang-terangan diabaikan oleh kerajaan dan menteri dalam negeri," kata Zaid.
"Sebaliknya, kerajaan pimpinan PH, yang berulang kali berjanji untuk melindungi hak asasi manusia, bertekad untuk menghalang anak kecil ini daripada mendapat hak kewarganegaraan."
Beliau menambah tidak ada justifikasi bagi kerajaan untuk "menghukum" kanak-kanak yang dilahirkan di luar nikah tanpa kerakyatan.
"Ini adalah asas utama kerajaan mahu menafikan status kanak-kanak itu sebagai rakyat Malaysia," katanya.
"Status tanpa kerakyatan bukanlah sesuatu yang remeh: ia menghalang hak individu untuk pendidikan, penjagaan kesihatan dan peluang pekerjaan.
“Tiada masa depan untuk mereka yang tanpa kerakyatan, sebab itu adalah sangat penting untuk menghapuskan status tanpa kerakyatan."


Nasib Mat Kilau dan politik jahat

Rakyat Malaysia pada hari ini terperangkap antara dua blok politik yang jahat. Tidak kira berapa banyak parti politik yang ada pada hari ini atau apa ideologinya, kebanyakkan pemimpin dan parti yang ada, tergolong dalam dua blok ini.Blok pertama ialah blok politik liberal yang diwakili oleh politik bukan Melayu yang menyamar di balik politik pelbagai kaum dengan menjaja imej politik progresif kepada pengundi Melayu dan Islam.Di satu blok lagi diwakili oleh kumpulan politik Melayu yang menyamar disebalik imej Melayu dan Islam, yang menjual masa depan bangsanya dengan melakukan rasuah dan pecah amanah yang tidak bermoral.Kita sebagai pengundi hari ini dipaksa untuk memilih satu di antara dua blok parti politik. Blok politik pelbagai kaum yang prejudis kepada Melayu Islam atau memilih blok politik Melayu yang keparat.Blok politik pelbagai kaum bukan MelayuNaratif politik bukan Melayu atau pelbagai kaum ini sedang meyakinkan pengundi Melayu Islam dengan dasar dan polisi pentadbiran yang digambarkan sebagai adil, progresif dan telus berdasarkan merit.Jika merit yang mereka anggap sebagai kayu ukur yang adil untuk membantu kumpulan majoriti dalam negara ini iaitu Melayu Islam, maka kita sudah tahu jawapannya.Modus operandi kumpulan politik pelbagai kaum ini dapat dilihat apabila mereka begitu ghairah bekerjasama dengan pemodal dengan membangunkan tanah-tanah yang dibeli.Ia dijadikan model pembangunan sebagai bukti kepada rakyat bahawa mereka juga boleh bawa pembangunan seperti BN. Namun, projek-projek ini menyebabkan orang Melayu marhaen tidak mampu membeli atau menyewa hartanah di situ. Maka Melayu akan menjadi kumpulan minoriti dalam bandar baru yang dibina ini.Jika ada pun yang tinggal di situ, hanya segelintir Melayu elit dan setompok kecil keluarga Melayu yang tinggal di rumah kos rendah atau flat sebagai “token” agar dilihat pembangunan ini meraikan semua kaum.Apabila proses ini selesai, penduduk yang telah memenuhi populasi di komuniti ini, boleh menuntut penambahan kerusi Dewan Undangan Negeri (DUN) atas faktor tersebut. Dan pada masa itu kita dah tahu, parti mana dan calon apa yang akan menang di kerusi tersebut.Pada hari ini pun banyak kerusi Parlimen ditentukan oleh kekuatan sesebuah DUN. Dan DUN-DUN ini berada di daerah pembangunan baru seperti yang saya sebut diatas.Model pembangunan ini kita boleh lihat dari Semenyih hingga ke Sepang, dari Sepang hingga ke Georgetown dan dari Georgtown turun ke Ipoh hingga Johor Bahru.Hujah pembangunan yang dibawa oleh blok politik ini ialah untuk kemajuan rakyat. Isinya lain.Ini naratif blok politik “pelbagai kaum” yang dibelakangnya, ditunjangi oleh pemimpin dan sokongan bukan Melayu.Pengundi Melayu sedang dipujuk untuk menyokong blok politik ini dengan harapan Malaysia akan lebih makmur berbanding pemerintahan Melayu Islam ala PN dan BN yang tak bermoral.Blok politik Melayu keparatBlok kedua pula ialah blok politik yang berimejkan Melayu Islam tetapi keparat. Mereka juga membawa pembangunan, namun itulah jalan lunak untuk aktiviti rasuah.Modus operandi blok politik ini menggunakan hujah cetek tentang kaum dan agama – kerajaan Melayu Islam. Hujah cetek ini hanya untuk menaikkan sentimen perkauman agar kerja-kerja rasuah mereka terlindung.Kumpulan ini menggunakan kelebihan (advantage) pada kakitangan awam untuk mencuci otak mereka agar terus taat pada ulul amri sekalipun ulul amri ini perasuah. Kekotoran ulul amri ini dicuci dengan tajaan agama – surau, masjid, haji, umrah dan lain-lain.Namun masalah kos sara hidup rakyat, tak pernah selesai.Kerosakan yang dibuat oleh blok politik Melayu keparat ini, telah masuk hingga ke akar citra budi Melayu. Hinggakan cerita tentang Melayu dalam kalangan awam akan disinonimkan dengan amalan buruk dan tak bermoral seperi makan suap dan malas.Bukti kerosakan yang dibuat oleh kumpulan ini cukup parah dan sangat nyata. Kita dah muak mendengar pengundi meminta wang hanya untuk mereka pergi mengundi (bukan semestinya undi untuk kamu).Banyak lagi skrip-skrip klise yang muncul bila kita bertemu rakyat. Sebahagiannya:“Bro, kalau bro nak kita orang support, kena la ada modal sikit. Kita bukan nak pow, kita cuma nak support je”“Dalam politik, kita kena follow je bos (menteri) kita. Kita settle dulu financial kita. Tak payah cerita pasal perjuangan itu ini. Dah kukuh baru kita cerita”Kerosakan yang dibawa oleh blok politik ini, dimanfaatkan sepenuhnya oleh blok politik pelbagai kaum dengan menggambarkan apa sahaja tentang Melayu maka ia bermaksud perkauman dan negatif.Dan persepsi ini dijaja dan dimakan (subscribe) oleh ramai orang Melayu yang merasa geli dan jijik bila mendengar perbincangan tentang Melayu. Mereka ini telah set dalam minda mereka, apa saja tentang “Melayu” maka ia toksik, selesai.Malah ada kumpulan Melayu yang takut nak menonton filem Mat Kilau, takut rosak minda mereka atau mereka sudah set dalam kepala – itu filem “stereotype” Melayu : propaganda politik.KesimpulanApabila perspektif tentang “Melayu” ini menjadi negatif, maka mudahlah kerja-kerja merompak politik Melayu dilaksanakan oleh blok politik pelbagai kaum itu.Naratifnya ini nanti akan membawa ke satu tahap baru, mungkin 5-10 tahun daripada sekarang, orang Melayu disahkan sebagai pendatang kerana ada usaha untuk menjalankan kajian ilmiah mengenai penduduk asal (pribumi-orang asal) yang sebenar di Malaysia. Usaha ini sedang berjalan dan sudah barang pasti, ia tidak akan merugikan mereka.Kita tersepit antara dua blok politik jahat ini. Kedua-dua blok politik ia tujuan akhirnya sama – untuk mengawal punca kuasa bagi kepentingan kelompok mereka.Mereka tahu tabiat melayu yang sentiasa berbudi dan memuliakan orang lain. Dan inilah natijahnya apabila Melayu juling memahami sejarah bangsanya.Kenapa Mat Kilau lari dan bersembunyi? Adakah kerana dia pengecut? Bukan, kerana ramai dalam kalangan kita adalah pengkhianat bangsa sendiri.Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


AS rekod kadar tertinggi kemasukan ke hospital kes demam selesema

Amerika Syarikat (AS) berdepan kadar kemasukan ke hospital tertinggi dalam tempoh lebih sedekad akibat demam selesema dengan kebanyakan pesakit merupakan kanak-kanak dan warga emas, menurut Pusat Kawalan dan Pencegahan Penyakit (CDC).
"Kes membabitkan virus sinsitium pernafasan dan selesema telah menunjukkan penurunan semasa pandemik Covid-19 disebabkan oleh langkah-langkah mitigasi seperti pemakaian pelitup muka dan penjarakan sosial.
“Bagaimanapun, apabila orang ramai mula kembali menjalani rutin biasa dan bersosial tanpa pelitup muka, virus itu mula merebak dengan cepat," lapor Xinhua memetik laporan CDC.
Data dikeluarkan CDC mendedahkan sekurang-kurangnya 1.6 juta orang jatuh sakit akibat selesema pada musim ini, manakala 13,000 pesakit dimasukkan ke hospital dan 730 meninggal dunia.
"Kira-kira tiga pesakit daripada setiap 100,000 orang dimasukkan ke hospital akibat selesema dan angka berkenaan merupakan kadar tertinggi sejak 2010," menurut laporan itu.
Kadar kemasukan ke hospital semasa adalah hampir lima kali ganda berbanding semasa pra-pandemik pada 2019.


Mengapa jawatan ketua audit negara belum diisi selepas 4 bulan, soal PN

Ahli-ahli Parlimen dari Perikatan Nasional (PN) hari ini mempersoalkan mengapa tiada kesegeraan oleh pihak kerajaan dalam mengisi jawatan ketua audit negara yang dibiarkan kosong sejak empat bulan lalu.
Mas Ermieyati Samsudin (PN-Masjid Tanah) berkata perkara ini perlu diberi perhatian dan keutamaan memandangkan banyak urusan kenegaraan tidak boleh dijalankan tanpa keberadaan jawatan itu.
Antaranya, kata beliau, Perkara 105,106 dan 107 dalam Perlembagaan Persekutuan yang secara jelas menyebut tugas dan peranan dipegang oleh ketua audit negara.
"Bukannya senang-senangnya diberi kepada pegawai menteri atau pegawai audit.
"Mereka tiada kuasa pun dalam Perlembagaan Persekutuan, yang ada kuasa adalah ketua audit negara.
"Bagaimana kita nak bincang perkara ini kalau ketua audit negara pun tak ada," katanya pada satu sidang media bersama semua ahli Parlimen PN di lobi Parlimen.
Dalam pada itu, Ahli Parlimen Kota Bharu Takiyuddin Hassan berkata perkembangan itu menunjukkan kerajaan campuran sendiri seolah-olah takut untuk "diaudit" sehingga membiarkan jawatan tersebut kosong sehingga hari ini.
"Kita boleh katakan begitu."
Jawatan tersebut belum diisi sejak Nik Azman Nik Abdul Majid bersara pada 23 Februari lalu.
Nik Azman berkhidmat sebagai ketua audit selama empat tahun.
Sebelum persaraannya, Nik Azman berkata terdapat dua isu utama yang masih tertangguh membabitkan Terminal 2 Lapangan Terbang Antarabangsa Kuala Lumpur (KLIA) dan pampasan tanah untuk jambatan kedua Pulau Pinang.
Ahli-ahli Parlimen PN mengadakan sidang media tersebut juga bagi mengulas tindakan kerajaan yang mencadangkan Rang Undang-undang (RUU) laporan ketua audit negara bagi tahun 2021 dibahaskan di Dewan Rakyat.
Mengulas lanjut, Takiyuddin berkata mereka tidak dapat mengenal pasti apakah rasional tindakan kerajaan mahu membahaskan laporan tersebut.
Lazimnya, laporan ketua audit negara hanya "dibentangkan" melalui salinan laporan di atas setiap meja ahli-ahli Dewan Rakyat tanpa perlu dibahaskan.
"Kami membayangkan kemungkinan (kerajaan) tiada rang undang-undang yang ingin dibentangkan.
"Bila dah tak ada, takkan mahu tangguhkan persidangan dewan pukul 1?"
Terdahulu, persidangan Dewan Rakyat kecoh apabila ahli-ahli Parlimen pembangkang berdiri dan mahu usul itu diterima tanpa dibahaskan sebagai tanda setuju.
Sebaliknya menyerahkan siasatan dan pembentangan oleh Jawatankuasa Kira-kira Wang Negara (PAC) untuk tindakan yang sesuai.


Twitter tamatkan khidmat 50 lagi pekerjanya

Gergasi media sosial Twitter sekali lagi mengambil langkah mengurangkan kakitangannya dengan menamatkan perkhidmatan sekurang-kurangnya 50 pekerja, lapor Agensi Akhbar Jerman (dpa).
Penamatan perkhidmatan itu dilaporkan menjejaskan beberapa pasukan kejuruteraan, termasuk mereka yang terlibat dalam pengiklanan, aplikasi Twitter utama, serta infrastruktur teknikal yang memastikan sistem Twitter beroperasi.
Kebanyakan firma teknologi utama Amerika Syarikat turut mengumumkan pemberhentian kakitangan atau membekukan pengambilan pekerja di tengah-tengah pertumbuhan ekonomi yang perlahan.
Alphabet, syarikat induk gergasi carian Google merancang menamatkan perkhidmatan 12,000 kakitangan, manakala Microsoft (10,000), Amazon 18,000 atau kira-kira enam peratus daripada tenaga kerjanya, dan Meta sekitar 11,000 jawatan.
Pada awal November, Elon Musk memberhentikan kira-kira 3,700 pekerja Twitter.
Menurut laporan, Twitter kini mempunyai kira-kira 2,000 pekerja.


Reaksi dunia atas kemangkatan Ratu Elizabeth

Ratu Elizabeth merupakan raja paling lama memerintah Britain dan menjadi simbol negara itu bagi tujuh dekad lamanya meninggal dunia pada usia 96 tahun, kata Istana Buckingham pada Khamis.
Berikut adalah beberapa reaksi terhadap berita tersebut:
SETIAUSAHA AGUNG PBB ANTONIO GUTERRES
"Sebagai raja UK yang paling lama hidup dan paling lama memerintah, Ratu Elizabeth II sangat dikagumi kerana belas kasihnya, kemuliaannya dan dedikasi di seluruh dunia. Beliau hadir meyakinkan ketika perubahan besar berlaku, termasuk proses pengunduran Britain di Afrika dan Asia serta evolusi Komanwel.
"Ratu Elizabeth II ialah teman baik Pertubuhan Bangsa-Bangsa Bersatu (PBB), dan melawat ibu pejabat New York kami sebanyak dua kali. Beliau sangat komited kepada kerja kebajikan dan alam sekitar dan berucap dengan penuh mengharukan pada ceramah iklim COP26 di Glasgow.
"Saya ingin memberi penghormatan kepada Ratu Elizabeth II atas dedikasinya yang tidak berbelah bahagi dan khidmat seumur hidupnya kepada rakyat Britain. Dunia akan mengingati pengabdian dan kepimpinannya selama ini."
PRESIDEN AS JOE BIDEN DAN JILL BIDEN
"Dalam dunia yang sentiasa berubah, beliau sentiasa berdiri teguh dan menjadi sumber keselesaan dan kebanggaan bagi rakyat Britain, termasuk kepada ramai yang tidak pernah mengenali negara mereka tanpa dia," kata mereka dalam satu kenyataan.
“Legasi beliau akan kelihatan besar dalam halaman sejarah rakyat Britain, dan dalam kisah dunia kita."
PERDANA MENTERI INDIA NARENDRA MODI
"Yang Mulia Ratu Elizabeth II akan dikenang sebagai orang yang teguh di zaman kita. Kepimpinan beliau memberi inspirasi kepada negara dan rakyatnya. Beliau adalah lambang maruah dan kesopanan dalam kehidupan awam. Saya sedih dengan kematiannya. Takziah saya kepada keluarga dan dan seluruh rakyat UK."
SHEHBAZ SHARIF, PERDANA MENTERI PAKISTAN
“Kami amat berdukacita atas pemergian Yang Mulia Ratu Elizabeth II. Pakistan menyertai UK & negara-negara Komanwel lain dalam berkabung atas kematiannya. Takziah kepada keluarga diraja, rakyat & kerajaan UK."
PERDANA MENTERI KANADA JUSTIN TRUDEAU
"Dengan berat hati kami mendengar berita tentang pemergian raja paling lama memerintah Kanada, Yang Mulia Ratu Elizabeth II. Beliau sentiasa diingati kerana selalu hadir dalam hidup kami – dan khidmat beliau kepada rakyat Kanada akan kekal sebagai bahagian penting dalam sejarah negara kami."


Bank Negara umum 5 langkah perlindungan daripada penipuan kewangan

Bank Negara Malaysia (BNM) hari ini mengumumkan lima langkah kawalan tambahan yang perlu diambil institusi kewangan bagi mengukuhkan perlindungan terhadap penipuan kewangan terutamanya dalam talian.
Gabenor BNM, Nor Shamsiah Mohd Yunus berkata kaedah penipuan atau modus operandi yang diguna pakai oleh penjenayah berkaitan kewangan sentiasa berubah-ubah.
"BNM akan terus mempertingkatkan usaha dan langkah untuk membanteras scam (penipuan) dengan memperkenalkan beberapa kawalan tambahan," katanya pada majlis pelancaran Pameran Jenayah Kewangan secara maya, di sini, hari ini.
Nor Shamsiah berkata, antara langkah kawalan tambahan yang digariskan termasuk peralihan penggunaan kata laluan sekali sahaja (OTP) melalui sistem pesanan ringkas (SMS) kepada kaedah pengesahan yang lebih kukuh serta memperketatkan peraturan pengesanan penipuan dan bertindak menyekat transaksi yang disyaki terlibat dengan penipuan.
Selain itu, katanya, bank perlu melaksanakan tempoh bertenang untuk pendaftaran kali pertama bagi perkhidmatan perbankan dalam talian atau peranti yang selamat; pelanggan akan dihadkan kepada hanya satu peranti mudah alih atau peranti selamat untuk pengesahan transaksi perbankan dalam talian dan semua bank dikehendaki menyediakan talian hotline khusus untuk aktiviti penipuan kewangan.
Menurutnya, pihak bank dikehendaki memastikan kawalan dan standard keselamatan mereka sentiasa berada pada tahap tertinggi terutamanya bagi perkhidmatan perbankan Internet dan mudah alih.
"BNM juga mengeluarkan panduan keselamatan kepada industri kewangan dari semasa ke semasa mengenai modus operandi penipuan terkini serta langkah keselamatan tambahan yang perlu diambil oleh bank bagi melindungi simpanan pelanggan mereka.
"BNM juga akan terus memantau dan mengambil tindakan yang sewajarnya ke atas institusi kewangan untuk memastikan institusi kewangan sentiasa menetapkan kawalan dan standard keselamatan mereka pada tahap tertinggi dan mengambil langkah pencegahan yang berterusan dan efektif," katanya.
Dalam pada itu, Nor Shamsiah berkata, pihak polis memainkan peranan penting dalam menangani kegiatan penipuan kewangan  dan telah melaksanakan pelbagai inisiatif termasuk mewujudkan Pusat Respons Scam Jabatan Siasatan Jenayah Komersil (CCID) bagi memudahkan orang ramai membuat laporan mengenai penipuan kewangan.
"Bagi membanteras jenayah scam (penipuan) ini secara berkesan, kerjasama antara agensi penguatkuasaan amat penting, terutamanya berkaitan perkongsian maklumat.
"Satu inisiatif akan dilaksanakan di antara BNM dengan PDRM, Suruhanjaya Komunikasi dan Multimedia Malaysia (SKMM), dan Pusat Pencegahan Jenayah Kewangan Nasional (NFCC) untuk mempertingkatkan lagi Pusat Respons Scam CCID bagi mewujudkan platform perkongsian maklumat yang lebih sistematik dan memastikan tindakan segera dapat diambil," katanya.
Beliau berkata salah satu aspek penting dalam menangani penipuan kewangan ialah meningkatkan kesedaran termasuk modus operandi penipuan dan langkah-langkah yang perlu diambil oleh orang ramai untuk mengelakkan daripada menjadi mangsa.
"Dalam hal ini, BNM dan institusi kewangan serta agensi penguatkuasaan akan menjalankan usaha yang berterusan untuk meningkatkan keberkesanan program kesedaran dan penyebaran maklumat kepada rakyat Malaysia," katanya.
Pameran Jenayah Kewangan secara maya anjuran Muzium dan Galeri Seni BNM bersama PDRM itu dilaksanakan bertujuan untuk mendidik orang ramai mengenai penipuan kewangan.
Pameran itu dirasmikan secara bersama oleh Nor Shamsiah dan Ketua Polis Negara Acryl Sani Abdullah Sani dan boleh diakses melalui pautan https://museum.bnm.gov.my/fce